text:
Uisge Uibhist ga ghlanadh dòigh eile
Dh'atharraich Uisge na h-Alba an dòigh sa bheil iad a' glanadh an uisge ann an Ceann a' Bhàigh ann an Uibhist a Tuath.
An àite a bhith a' cur chlorine san uisge tha iad a-nis a' cleachadh chloramine.
Tha a' chompanaidh ag ràdh gu bheil chloramine nas èifeachdaiche na chlorine airson an t-uisge a ghlanadh tron t-siostam gu lèir.
Aig an ìre seo, tha tighinn orra barrachd chlorine a chur ris an t-siostam ann an diofar àiteachan, a thuilleadh air na thèid ann aig an ionad-ghiollachd fhèin, ri linn 's gun lagaich chlorine mar as fhaide a thèid e a-steach tron t-siostam.
Chan fheum sin tachairt le chloramine, nach bi a' call a neart.
Tha chlorine cuideachd a' fàgail fàileadh anns an uisge, agus blas air, gu h-àraid faisg air an ionad-ghiollachd.
Cha bhi fàilleadh no blas a' chloramine ann an uisge a thèid a ghlanadh leis.
Ged a tha Uisge na h-Alba ag ràdh gu bheil iad a' cleachdadh chloramine anns na h-Eileanan Siar cheana, agus ann am bailtean mòra, tha iad a-nis gus a sgaoileadh air feadh Uibhist, Barraigh agus na Hearadh thar nam mìosan a tha ri tighinn.


c: text/html

text:
- TIOTAL
- Ceann-cunntais aig Seumas Friseal, Dèanadairean Dhìollaidean & Uidheaman-eich, Inbhir Pheofharain
- EXTERNAL ID
- GB232_HC_D594_FRASER_SADDLES
- ÀITE
- Inbhir Pheofharain
- SIORRACHD/PARRAIST
- ROS: Inbhir Pheofharain
- DEIT
- 1912
- LINN
- 1910an
- CRUTHADAIR
- unknown
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 8355
- KEYWORDS
- bùithean
cunntasan
cunntais
pàipearan-reic
diollaidean marcachd
acainn eich
dìollaidean fèidh
'S e seo an ceann-cunntais aig Seumas Friseal, Dèanadairean de Dhìollaidean & Uidheaman-eich. 'S ann aig 10 Sràid Àrd, Inbhir Pheofharain a bha a' chompanaidh, a chaidh a stèidheachadh an 1817. Chaidh an cunntas a dhèanamh suas airson R.J. Bowerman, Uas ann an Samhain,1912. Tha an dealbh air an taobh chlì le each ann, na shanas-reic mu cheàrd na companaidh.
Tha an ceann-cunntais ag ràdh 'inventor of the patent combination deer and riding saddle'. Bha dìollaidean fèidh air an cleachdadh gus fèidh a chaidh an lorg 's am marbhadh a ghiùlan far nam beanntan. Bha an dìollaid dà-fheum seo diofraichte ris an dìollaid àbhaisteach san dòigh a bha i air a lìonadh le dinneadh tiugh agus bha beàrnan ri a beulaibh 's ri a cùlaibh. Bha iallan oirre cuideachd a bhiodh a' ceangal agus a' cothromachadh nam fèidh air an dìollaid.
Chaidh cinn-chunntasan an cleachdadh ann an gnothaichean reic o mun cuairt air an 18mh linn gu meadhan an 20mh linn. Sna bliadhnaichean deireannach aca bha iad air a dhol a-steach nan ceann-litrichean cuideachd airson sgrìobhadh gu daoine. 'S ann às a' chairt-mhalairt, mar a dh'aithnicheadh e, a thàinig an ceann-cunntais agus a bharrachd air a bhith na chunntas no 'invoice' agus na chuidhteas no 'receipt', bha e cuideachd feumail na shanas gus companaidh a mholadh. Mar bu trice, air a' cheann-chunntais bhiodh ainm, ceàrd, comharra-ceàrd agus seòladh na companaidh. Bhiodh àireamh a' chunntais, fios mu phàigheadh, liosta den bhathar agus suim uile gu lèir, uile air an sgrìobhadh air. Bhiodh cuid de chinn-chunntasan ann air am biodh dealbh den bhùth no den fhactaraidh agus clàr den bhathar a bha iad a' reic, leithid adan, brògan no tombaca

robotstxt: allowed

filter: keep


text:
Earra-Ghàidheal
Is e Earra-Ghàidheal, no eàrr ('s e sin oirthir) nan Gàidheal, an ceàrn tùsail ann an Alba far an do shuidhich na Gàidheil. Mu dheireadh, dh'fhàs an tìr-imrich seo gu bhith an rìoghachd Dail Riata. Tha mòran làthairean ro-eachdraidheil ann, mar samplair aig Dùn Athad.
Tha Earra-Ghàidheal a' gabhail a-staigh Earra-Ghàidheal Meadhanach, Latharna, na leth-eileanan Cinn Tìre agus Còmhall, agus na h-eileanan (Ìle, Diùra, Colbhasa, Muile, Giogha).
Is iad na bailtean cudromach An t-Òban, Inbhir Aora, Ceann Loch Gilb, Dùn Omhain, agus Ceann Loch Chille Chiarain.
Bailtean[deasaich | deasaich an tùs]
- Achadh a’ Chòis, An Apainn, Àird Fheàrna, Àird Laoigh, An Àird Uaine, An t-Àrar, Àth na Crà, Achadh na Mara, Àird an t-Sionnaich, Achadh na Croise, An Annaid, Àird Dealanais, Àird an Aiseig, Àird an t-Sàilein, Àird Fheàrnail, Àird Mhèanais, Àird Phàdraig, Aisginis, Achadh an Droighinn
- Bealach an t-Suidhe, Bun Abha, Baile Eilidh, Baile Bhòid, Baile nan Stiùbhartach, Baile na Grèine, Am Barra Calltainn, Am Baile Bòidheach, Am Barra Calltainn, Baile Meadhonach, Buc-Innis
- Cnapadal, An Càrn Dubh, Càrdainn Ros, An Càrn Bàn, An Cladach, Caol an t-Snàimh, A' Chonghail, An Cùl Phort, Creag an Dòbhrain, An Crìonan, Ceann a' Gheàrr-loch, Camas nam Muclach, Cill Bheiridh, Cille Mhàrtainn, Cill Mhunna, Cill Mheallaird, Ceann Loch Gilb, Ceann Loch Goibhle, Na Caoil Bhòdach, An Cladach, An Cùl Phort, Cearrara, Cill Chrèanain
- Dail Abhaich, Dail Mhàilidh, An Dùn Beag, Dùn Omhain, Drochaid Urchaidh, Dùn a' Choin Duibh, Dùn Cholla, Dùn Eibhinn, Dùn Gallain, Dùn Meadhonach, Dùn Tealtaig, Dùn Uragaig
- An Fhùirneis, Fraoch Eilean
- Gleann Dà Ruadhail, An Gearasdan
- Inbhir Aora, Innis na Cailleach, Clàr-Innis, Innis Chonachain, Innis Fada, Innis Inbhir Dhùghlais, Innis na Mòna, Innis Mheadhran, Innis Taigh a' Mhanaich, Innis Inbhir Dhùghlais
- Meadarloch, Machaire Shanais
- Loch Obha, An Loch Geàrr, Lus
- An t-Òban, Ormsaraidh, An Oitir
- Port a' Mhadaidh, Port MhicEamailinn
- An Rubha, Rubha Àird Driseig, Ros Neimhidh, An Rubha Bhòdaich
- Srath Chura, An Socach, An t-Sròn, Sgalasaig, Sgairinis
- Taigh a' Chladaich, Tairbeart Loch Laomainn, Taigh an Uillt, Taigh a' Bhealaich, Taigh na Bruaich, Tòrr an Tuirc, Tollard
Cruinn-eòlas[deasaich | deasaich an tùs]
- An Àird, Abhainn Urchaidh, Àird nam Murchan
- Beinn a' Chaolais, Beinn a' Chaisteil, Beinn Dòbhrain, Beinn Ime, A' Bheinn Bhuidhe, Beinn Mhùrlaig, Beinn Narnain, Beinn Mheadhain, Beinn an Lochain, Beinn Artair, Beinn Luibhean, Beinn Dòmhnaich, Binnein an Fhìdhleir, Beinn Bheula, Beinn Lochain, Bac Beag, Bac Mòr, Beinn Reithe, Beul na h-Uamha
- Càrn Glas, Clach Bheinn, Cruach na Beinne, Coire Bhreacain, Creiginis, Cearrara, Na Caoil Bhòdach, Cairn na Burgh Mòr, Cairn na Burgh Beag, A' Chrois, Beinn Chorranach, Cnoc Coinnich, Cruach nam Mult, Cruach nan Capull, Clach Bheinn, Cara, Caisteal an Stalcaire, Ceann a' Gheàrrloch, Coire Bhreacain, Ceàrdach, Clàr-Innis, Craobh-Innis
- Dùn da Ghaoithe, Dubh Artach, Dùn Add, Dùnan Amhlaidh, Dùn Channuill
- Eilean Bhòid, Eileach an Naoimh, Eilean Mhic Chrìon, Eilean MhicAsgain, Eilean Dà Bhàrr, Eilean Dubh, Eilean Dearg, Eilean Deargannan, Eilean Darach, Eilean a' Bhò, Eilean-a-beithich
- Flada
- Garbh Eileaich, Garbh Eileach, Gleann a' Chrò, Gleann Urchaidh, An Gearr Loch, Giogha, Gleann Freòin
- Innis Chonachain, Innis Mheàrnaig, Innis
- An Linne Latharnach, Lungaigh, An Loch Sianta, Lios Mòr, Loch Obha, Loch Eich, Loch Eite, Loch Fìne, Loch Gilb, Loch Goill, An Linne Dhubh, Loch Laomainn, Loch Long, Lunga, Luinn
- Mullach Coire a' Chuir
- Pàirc Nàiseanta Loch Laomainn agus nan Trosaichean
- Rathad Iarainn nan Eilean
- Stob an Eas, Stob na Boine Druim-fhinn, Sandaigh, Saoil, Siùna
- Tom nan Gamhna, Tom Molach, Tir Fearghais, Treisinis, Torr-Innis, Torsa


text:
Tuilleadh deasbaid mu chamarathan an A9
Beachdaichidh Comataidh nan Ath-Chuingean aig Holyrood am bu chòir camarathan a tha a' tomhas an astair choitchinn aig a bheil càr a' siubhail a stèidheachadh air an A9.
Tha Riaghaltas na h-Alba airson 27 camara a chur air na h-earrainnean de rathad singilte eadar Inbhir Nis agus Peairt.
'S e seo an dàrna turas a tha a' chomataidh air sùil a thoirt air na planaichean.
Nas tràithe air a' bhliadhna, dh'iarr iad an tuilleadh fiosrachaidh bho Chòmhdhail na h-Alba agus a' bhuidheann a' strì an aghaidh nan camarathan.
Tha Ministear na Còmhdhail, Cè MacIlleDhuinn, a' cumail a-mach gum bi an rathad as cunnartaiche an Alba nas sàbhailte ri linn a' phròiseict.
Ach tha a' bhuidheann A9 Average Speed Cameras Are not the Answer ag ràdh gun do fhreagair 1,700 duine an sgrùdadh air-loidhne aca, agus gu bheil 90% ag aontachadh nach biodh an rathad dad nas sàbhailte le camarathan.
Thuirt Mìcheal Burns, a chuir a' bhuidheann air chois, gu bheil e an dòchas gun seall am fiosrachadh ùr nach fhiach am pròiseact, agus gum b' fhiach an tuilleadh sgrùdaidh a dhèanamh.


text:
Berkeley, Calafòrnia
‘S e baile mòr agus port air an àirde an iar Nan Stàitean Aonaichte a th’ ann am Berkeley (IPA: ˈbɜrkliː). ‘S ann à ainm an Easbaige George Berkeley, a bha an sàs anns an Eaglais Easbaigeach a tha an t-ainm, leis gun tuirt e gur robh “Slighe na h-ìompaire a’ dol chun an iar”. ‘S e Contra Costa (Gàidhlig: An aghaidh a’ Chòsta) an t-seann ainm Spàinntis a bha aige o shean. Chaidh am baile a chlàradh airson a’ chiad turas ann am 1850. Tha e suidhichte aig 400m os cionn ìre na mara, ri taobh a’ Bhàigh Shan Francisco, anns an stàit Calafòrnia, air iomall Shan Francisco. Tha am baile 3,903km air falbh bho Washington, D.C. (Prìomh-bhaile na dùthcha), 558km bho Los Angeles, 2,967km bho Chicago agus 2,788km bho St. Louis.[1] Tha 106,697 duine a' fuireach anns a’ bhaile. Chaidh Oilthigh UCB a stèidheachadh an seo ann an 1868.[2] Chaochail an Eaconamaiche John Harsanyi agus na Ceimigearan Melvin Calvin is William Francis Giauque an seo.
Daoine Ainmeil[deasaich | deasaich an tùs]
- Frank Chin: (1940) Sgrìobhadair.
- John Fogerty: (1945) Ceòladair leis na Creedence Clearwater Revival.
- Peter Buck (1956) Ceòladair le REM.
- Ben Afleck: (1972) Actair.


text:
Chan eil sa cheannaicheas tu cairt.
Armati Taigh-òsta Pròiseact Case Study1 - Taigh-òsta Èirigh na grèine Kempinski Beijing
rianachd
Dimàirt, an t-Iuchar 21, 2015 7: 43: 29 PM Ameireaga / Los_Angeles
Aon de Armati 5 tòiseachadh taigh-òsta a 'phròiseact ann am Beijing, Sìona, a' cur fàilte air tadhal air an taigh-òsta seo a dh'fhaicinn ar faucet.
Armati faucet catalouge cuir sùil air na leanas:
http://www.armati.biz/armati-product-catalogue
Kempinski a 'cur fàilte oirbh gu Yanqi Lake, ùr Cala sìtheil agus bòidhchead, le seallaidhean àlainn de Yanshan Mountain agus Mutianyu Balla Mòr, dìreach uair a thìde ann an càr bho Beijing Ionad City. Èirigh na grèine Kempinski a 'tabhann na h-aoighean agus na teaghlaichean aca inntinneach aig eòlas ùr làn-amalaichte turasachd air iomall Beijing. Am measg nan goireasan 306 guestrooms agus sreath-sheòmraichean, goireasan coinneachaidh, Kempsinki an Spatha, cur-seachadan agus goireasan fallaineachd, a Kid aig Club agus seat de cidsineach ìobairtean aig a naoi taighean-bìdh is taighean-seinnse.
Dealbhte le Shanghai Huadu Architect Dealbhadh Co., Èirigh na grèine Kempinski Taigh-òsta, Beijing riochdachadh a 'cumadh a' ghrian ag èirigh agus a 'samhlachadh an co-sheirm, aonachd agus Infinity. Bho taobh ceàrn sealladh, an taigh-òsta togalach le cumadh coltach ri 'chreachain a tha a' riochdachadh 'Fortune' ann an cultar Shìona. Tha an sealladh bhon aghaidh e an 'tuiteam Sun' - samhla an fast- leasachadh eaconamaidh Shìona.


text:
Sunday, 27 May 2007
Hilton House Band
B' e a-raoir a' chiad oidhche aig Hilton House Band a' cluich aig partaidh 40mh ann an talla eaglais Hilton. Chluich iad air fad mar seòid, agus chòrd 'The Hokey Cokey', 'Head, shoulders, knees and toes' agus fonn 'Postman Pat' gu h-àiridh ris na bha an làthair.
Fìdhlear Ken a' leigeil fhaicinn gu bheil e a cheart cho math ri duine air 'The Hokey Cokey'
Posted by calum at 09:32 2 comments:
Fèis Ciùil an Eilein Sgitheanaich 07
Ghabh Meantime pàirt san fhèis chliùitich seo airson a' chiad uair am-bliadhna, a' toirt an àrd-ùrlar orra aig 1.15m, a' cluich gu mu 2.30m, mus tàinig The Incredible Fling Band air.
Meantime air an àrd-urlar faisg air deireadh an t-seat aca (err, leis an fhìrinn 's e Kasabian a th' ann)
Meantime a-rithist... gabh mo leisgeul - Kasabian
Bracaist Meantime - 2 rionnag air Clàr-nan-Isbeanan (sgeile iomraiteach air a riaghladh le Michelin/MacArtair) ann an Taigh-òsta Caol Loch Aillse. Gu mi-fhòrtanach, cha robh e comasach do MhacArtair fhèin a bhracaist a ghabhail air madainn Disathairne ach 's e naidheachd eile a tha sin. Airson tuilleadh fiosrachaidh faic làrach lìn Coisir Ghàidhlig Inbhir Nis...
Posted by calum at 09:19 1 comment:
Subscribe to: Posts (Atom)


text:
Tha sinn an dòchas gun d 'fhuair thu fhèin / an duine òg agad leinn air NCS as t-samhradh seo agus bu mhath leinn ur faicinn a' leantainn air adhart le do thursan tro aon de na prògraman ceumnaiche againn.
Coinneamh Inntrigidh Bòrd Òigridh Element
Ceann-latha:2D Dàmhair 2018
Ùine:6pm gu 7pm
Àite:Element House, Sràid Arundel, S1 2NT
Info:Tha Element Element Board a 'cumadh na tha sinn a' dèanamh mar charthannas! Cuidichidh tu planadh clàr-ama NCS an ath bhliadhna, cuir air dòigh tachartasan & iomairtean a dh'fhaodas daoine òga air feadh a 'bhaile a bhith an sàs ann agus cuideachadh gus cruth a thoirt air a' choimhearsnachd ionadail san fharsaingeachd bho shealladh neach òg.
Mar a chlàraicheas sibh suas: Thigibh chun a 'choinneamh inntrigidh agus faigh barrachd fiosrachaidh no post-d Rich air post-dealainRichard.r@elementsociety.co.uk
gus bruidhinn mu dheidhinn a bhith an sàs ann.
Coinneamh Luchd-stiùiridh ann an Trèanadh Trèanaidh:
Ceann-latha:3rd Dàmhair 2018
Ùine: 6pm - 7pm
Àite:Element House, Sràid Arundel, S1 2NT
Fiosrachadh:Bidh an trèanadh an-asgaidh seo a 'còmhdach modalan ann an Stiùireadh, Sgioba Dynamics, Mothachadh Iomadachd agus Sgilean Conaltraidh. Tha an trèanadh seo ag amas air an iomall a thoirt dhut nuair a thèid thu a-mach don t-saoghal agus cuideachd na ciad cheumannan a bheir thu ma tha ùidh agad a bhith ag obair air NCS san àm ri teachd.
Mar a chlàraicheas sibh suas: Thigibh chun a 'choinneamh inntrigidh agus faigh barrachd fiosrachaidh no post-d Rich air post-dealainRichard.r@elementsociety.co.ukgus bruidhinn mu dheidhinn a bhith an sàs ann.
Coinneamh inntrigidh na h-eilthirich:
Ceann-latha:4th Dàmhair 2018
Uair:6pm gu 7pm
Àite:Element House, Sràid Arundel, S1 2NT
Fiosrachadh:Cuidichidh Buannachdan Deamamaich sinn le bhith a 'sgaoileadh am facal mu NCs ann an sgoiltean / colaiste timcheall Sheffield. Gheibh sinn dhut a bhith air an suaicheantas le hoodies agus bheir sinn taic dhut le trèanadh an-asgaidh gus an urrainn dhut ar cuideachadh ag èigheachd mu chothroman NCS airson 2019 samhraidh!
Mar a chlàraicheas tu suas:
Thig còmhla ris a 'choinneamh inntrigidh agus faigh barrachd fiosrachaidh no post-d Rich air post-dealainRichard.r@elementsociety.co.uk
gus bruidhinn mu dheidhinn a bhith an sàs ann.
Prògram Mentor Element:
Info:Tha sinn airson dèanamh cinnteach gum faigh gach ceumnaiche NCS fios air ais agus bruidhinn ri ball den luchd-obrach againn. Tha an sgeama Mentor Element againn gad bhrosnachadh gus clàradh a-steach agus a bhith nad neach-obrach mar neach-taic. Chan eil sinn eòlach ach tha sinn toilichte ar sùilean a thilgeil thairis air an CV / iarrtas aon-neach no taic a thoirt dhut le tagraidhean obrach agus agallamhan.
Prògram Bràisteadh Element Volunteer:
Info:Ma chaidh brosnachadh a thoirt dhut a bhith a 'dèanamh eadar-dhealachadh anns a' choimhearsnachd ionadail agad ach nach eil fios agad dè na ceumannan a thèid an ath thuras agus an cothrom seo dhut fhèin! Cuidichidh sinn thu a 'lorg chothroman a dh'fhaodadh a bhith agad agus taic a thoirt dhut le bhith a' clàradh suas riutha.
Mar a chlàraicheas tu suas:
Post-d Rich airRichard.r@elementsociety.co.uk
agus cuiridh sinn air dòigh latha / ùine adhartach gus bruidhinn ri neach-obrach mu chothroman.
Slàinte,
Rich!


text:
Naidheachdan 11:00m
21 Am Màrt 2014 Ùraichte aig Ùraichte aig
Pàrtaidh Làbarach na h-Alba
Tha Leas-Cheannard Phàrtaidh Làbarach na h-Alba, Anas Sarwar, air plana fhoillseachadh airson ath-sgrùdadh air an NHS, bochdainn am measg chloinne a ghearradh gu leth, agus leudachadh air cùram chloinne an-asgaidh. Chaidh am pàipear dearg, mar a th' aig na Làbaraich air, fhoillseachadh mar fhreagairt do phàipear geal an SNP, ro cho-labhairt nan Làbarach ann an Alba, a tha a' tòiseachadh ann am Peairt an-diugh. Thèid leth-bhreac den phàipeir a-mach dhan h-uile dachaigh ann an Alba mus bi referendum air neo-eisimeileachd ann san t-Sultain.
Mailèisia
Cha d' fhuair rannsachadh Astràilianach sgeul fhathast an-diugh air sprùilleach anns a' Chuan Ìnnseannach, 's iad a' coimhead airson a' phlèan às Mailèisia a chaidh a dhìth bho chionn cola-deug. Thug saideal Astràilianach an aire an-dè do sprùilleach air choireigin anns a' mhuir. Tha còig itealain Astràilianach an sàs anns an rannsachadh, mu 1500 mìle an iar-dheas air Peairt.
Ugràin
Chuir an t-ùghdarras riaghlaidh ùr anns an Ugràin agus an t-Aonadh Eòrpach an ainm ri aonta airson ceanglaichean poileataigeach agus eaconomaigeach nas dlùithe eadar iad. Seo pàirt den aonta ris nach gabhadh seann Cheann-suidhe na Ugràin, Viktor Yanukovich, an-uiridh agus às an do thòisich an ar-a-mach a chur ruaig air-san.
Walker
Chaidh Bill Walker, seann Bhall-Pàrlamaid Dhùn Phàrlain ann am Pàrlamaid na h-Alba, a shaoradh às a' phrìosan anns a' mhadainn an-diugh. Chaidh a shaoradh letheach-ùine tro bhinn bliadhna a chaidh air airson dochann anns an dachaigh air triùir de na mnathan a bh' aige, agus air nighean tè de na boireannaich sin. Tha Walker, a chaidh às àicheadh a h-uile casaid a bha na aghaidh, am beachd tagradh an aghaidh a dhìtidh agus tha èisteachd cùirte roimhe air an ath mhìos.
Cunntas-sluaigh
Chaidh tuilleadh de thaic-airgid na Gàidhlig iarraidh ann an Uibhist a Deas, an sgìre as làidire anns a bheil a' chànain, a rèir a' chunntais-sluaigh mu dheireadh. Thuirt Màiri NicAonghais, a tha an sàs gu mòr ann an leasachadh na Gàidhlig anns an sgìre sin, gum biodh e ciallach airgead a chosg a' gleidheadh agus a' leasachadh na Gàidhlig far am bheil i làidir an-dràsta, seach leigeil leatha crìonadh ann.


text:
- TIOTAL
- Teaghlach Mhic a' Phearsain
- EXTERNAL ID
- HCD01034
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- DEIT
- 1921
- LINN
- 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12670
- KEYWORDS
- Màiri Nic a' Phearsain
Niall Mac a' Phearsain
gàradh
Caol Loch Aillse
Ghluais Donnachadh Mac a' Phearsain, a thog an dealbh seo, à Siorrachd Obar Dheathain gu Caol Loch Aillse ann an 1912 agus dh'ainmich e an taigh aige Glenquithel an deidh a' bhaile bhig anns an do dh'fhuirich e. Phòs Donnachadh Mairead Nic Iomhair a bha às a' Chaol agus dh'fhosgail e bùth-leighis agus dh'fhuirich e ann an Caol Loch Aillse airson a' chòrr de a bheatha. Tha an dealbh seo a' sealltainn Mairead, a' giulain Niall, agus an nighean aca, Màiri aois mu 5, anns a' ghàradh aig an taigh aca
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Tùr an Lèigh
- EXTERNAL ID
- HCD_PRINT_009
- ÀITE
- Port Rìgh
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Port Rìgh
- DEIT
- 1995
- LINN
- 1990an
- CRUTHADAIR
- David L. Roberts
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 13205
- KEYWORDS
- tùir
dotairean
bailtean
gàrraidhean
Tha an tùr beag seo air cnoc beag os cionn caladh Phort Rìgh san Eilean Sgitheanach. Canar Meall na h-Acarsaid ris an sgìre, ach 's e their cuid de sheann mhapaichean ris an rubha chrom ach Fancy Hill, 's dòcha bho na gàrraidhean chraobhan agus phreasan air an cur timcheall an tùir. A rèir aithris 's e Dr Alasdair MacLeòid, an Dotair Bàn, a thog an tùr 's a chuir dreach air an tìr sna 1830an nuair a bha e na bhàillidh aig treas Morair nan Dòmhnallach, Sir Godfrey. Choisinn Alasdair MacLeòid cliù airson a sgilean ann an eòlas-leigheis, innleadaireachd agus leasachadh fearainn agus tha e follaiseach gum b' e duine iongantach a bh' ann air an robh meas mòr.
Tha ainmean eadar-dhealaichte air a bhith air an toirt air an tùr - leus-mara, tùr an lèigh agus carragh-cuimhne - agus bha iomradh air planaichean air a shon ann an Courier Inbhir Nis ann an 1834. Bha e gu bhith na 'neat little octagon tower c. 20 feet in height, 14 feet square approximately, with four windows on the lower flat and eight on the second flat, some of them composed of fragments of painted glass. Painted glass can be had in Liverpool at 25 pence the pound.'
Bha tùir lèighean air an cleachdadh ann an àitean eile a nochdadh do shoithichean a bhiodh a' dol seachad gun robh stuthan leighis agus cuideachadh rim faotainn faisg air làimh, agus 's math dh'fhaodte gum bheil fear Phort Rìgh air fear eile dhiubh.
An dèidh bhith air a dhroch mhilleadh ann an gèiltean san Dàmhair 1978, thugadh an tùr a-nuas gu bhunaitean gus nach buineadh dad den chloich do thancaichean connaidh BP a bha dìreach fodha aig bonn a' bhearraidh. Chaidh a' chlach a ghleidheadh ge-tà agus tha an tùr air ath-thogail le staidhre air an taobh a-staigh a' dol suas dhan mhullach a thoirt sealladh farsaing tarsainn Loch Phort Rìgh a-null gu Beinn Tianabhaig agus Ratharsair.
Chuir am fear-ealain, Daibhidh L. Roberts (1931-1997), Gaileiridh Orboist air bhonn san Eilean Sgitheanach an dèidh gluasad an sin ann an 1975. Leis gun robh e air a bhith a' sgrùdadh ailtireachd, b' urrainn dha a sgilean ealain a chur còmhla ri eòlas air togalaichean gus dealbhan ath-chruthachail de thogalaichean eachdraidheil a dhèanamh airson Dualchas, Seirbheis Thaighean-tasgaidh na sgìre. Stèidhte air na tobhtaichean a bh' ann fhathast, dealbhan àrsaidh, agus beachdachadh ionnsaichte, rinneadh na dealbhan airson an leabhair 'The Mediaeval Castles of Skye and Lochalsh', a chaidh fhoillseachadh an toiseach ann an 1990. Tha an leabhar seo, air ath-fhoillseachadh ann an 2007, a' toirt tuairisgeul mionaideach air ailtireachd gach caisteil Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
An t-iasg nach b’ urrainn snàmh/The fish that never swam
An t-iasg nach b’ urrainn snàmh
le Daibhidh Eyre
Bha sinn air ar cuairteachadh. Air an taobh far an robh mise, bha eich a’ dèanamh oirnn. Shuidh mi san rathad. Rinn daoine eile an aon rud. Chum na ridirean orra ge-tà, agus sin aig astar nach robh slaodach. Thàinig each mòr liath gam ionnsaigh. Nas fhaisge. Nas fhaisge. Glaodhraich air mo chùlaibh. ‘Stad! Stad! Tha clann an seo!’ dh’èigh tè. Agus bha i ceart. Cha b’ e deugairean a-mhàin a bha an làthair, ach leanabhan. Anns na seachdainean roimhe, bhiodh pàrantan gu tric a’ tighinn dhan iomairt le an cuid cloinne.
Cha do stad na h-eich. Bha m’ aghaidh ri casan an fhir liath - mo cheann aig an aon àirde sa bha a ghlùintean. Thog e cas. Chaidh e os mo chionn agus a dh’ionnsaigh an suail mhòr de dhaoine cruinnichte air beulaibh an amar-snàimh. Bha sreath tiugh de phoileas air an taobh eile agus, le sin, cha bhiodh cothrom ann do dhaoine fhaighinn air falbh. ’S docha nach e sin a bha fainear dhan phoileas. ’S docha gun robh iad dìreach airson feagal a chuir air daoine.
Sheas mi agus chaidh mi a dh’ionnsaigh doras an togalaich. Bha dealbh nam cheann. Poileas air each le maide na làimh, a’ dèanamh deiseil ri slaic eagalach a thoirt air boireannach, ’s i le a làmhan an àird, a’ feuchainn ri dìon a chur oirre fhèin. Fotograf a chaidh a thogail ann an Sasainn nuair a bha stailc nam mèinnearan a’ dol.
Choimhead mi air an doras dhearg. Beagan sheachdainean air ais, bha mi air taobh eile an dorais ud, ’s mi fear dhen na daoine a bha a’ cumail smachd air an togalach. Amaran Shràid Chaladair ann an Cnoc a’ Ghobhainn.
Nuair a dh’ainmich an comhairle gun robh iad airson an amair a dhùnadh, thoisich daoine bhon choimhearsnachd ag iomairt. Ath-chuinge. Litrichean do luchd-poilitigs, dha na pàipearan naidheachd. Caismeachd. Iomairt taobh a-muigh Sheòmraichean a’ Bhaile.
Cha d' rinn e diofar sam bith. Agus le sin - thòisich sinn a’ bruidhinn.
Agus air an oidhche mu dheireadh ’s an amar fhathast fosgailte, chaidh cuid dhuinn ann, agus thuirt sinn ris an luchd-obrach gur ann leis a’ choimhearsnachd a bha an togalach a-nist. Dh’fhalbh iad. Chaidh glas a chuir air na dorsan.
Bhiomaid ga dhèanamh ann an sioftaichean - daoine a’ fuireach san aite airson oidhche, neo dà oidhche, neo nas fhaide na sin nan robh sin comasach dhaibh. Air taobh eile an dorais, air Sraid Chaladair fhèin, bha loidhne-phiocaid le daoine ann a h-uile uair dhen a h-uile latha airson còig mìosan. Dh’fhàs e a bhith na aite far am biodh daoine a’ cur eòlas air an nàbaidhean. Ceanglaichean ùra. Daoine a’ tighinn le briosgaidean, neo pìosan, neo samosas. Teatha ’s cofaidh. Òg ’s seann. Dubh ’s geal. Bha deasbadan ann, agus chaidh planaichean a dhèanamh gus impidh a chumail air a’ chomhairle.
Bha mi air iomadh uair a chur seachad air an loidhne-phiocaid, gu tric tron oidhche. Agus bha mi air trì sioftaichean a dhèanamh am broinn an amair cuideachd. Rinn mi agallamh le Coinneach Mòr airson Radio nan Gaidheal, ’s sin air fòn-làimhe - inneal a bha fhathast ùr dhomh aig an àm.
Gach turas agam san togalach, ghabhainn snàmh san amar mhòr. Cha robh e comasach dhuinn an t-uisge theasachadh, agus cha robh na pumpaichen-glanaidh a’ dol, ach cha do cuir sin dragh orm. Bha e na thlachd dhomh a bhith a’ snàmh nam aonar ann an amar a bha cho tric loma làn. Suas ’s sìos fichead tursan aig astar meadhanach, agus an uairsin air mo dhruim dìreach, nam laighe air uachdar an uisge fhuair, a’ coimhead suas air na maidean-tarsainn mòra dearg, agus suaicheantas bhaile Ghlaschu anns an uinneag leth-chruinn - ‘Gun Soirbhich Glaschu’. An t-iasg nach b’ urrainn snàmh.
As deidh an sioft mu dheireadh agam, bhris luchd-obrach on chomhairle a-steach, agus chuir iad às leis an uisge.
Beagan sheachdainnean as deidh sin fhuair mi gairm air an fòn tràth sa mhadainn. Bha na poileas air nochdadh gus smac fhaighinn air an togalach. Chaidh mi shìos. Bha mu fhichead poileis ann. Agus cha robh e fada gus an robh nas motha de dhaoine bhon choimhearsnachd an làthair na bha oifigearan. Rinn sinn ùpraid le a bhith a’ bualadh poitean air an sraid, agus a’ seinn.
Nuair a dh’fhalbh mi son m’ obair bha mi dhen bheachd nach rachadh leis a’ phoileas. Bha cus dhuinn sa choimhearsnachd a bha deònach nochdadh gus an amar a dhìon. Ach nuair a thill mi air an fheasgar, bha e follaiseach gun dèanadh na poileis rud sam bi gus smac fhaighinn air an àite. Oifigearan nan ceudan. Eich. Heileacoptair. Feumaidh gun robh cha mhòr a h-uile oifigear bho cheann a’ deas Ghlaschu an làthair.
Bha bràist a’ bhaile cuideachd ri fhaicinn air clàr-aghaidh an togalaich, gearrte sa chlach-ghainmhich os cionn an dorais, ’s am poileas a-nist ann an loidhne air a beulaibh. Choimhead mi suas oirre, ’s air na daoine a bha fhathast a’ feuchainn a thighinn eadar nam poileas agus an dorais. An clag nach b’ urrainn seinn. An craobh nach b’ urrainn fàs. An t-eun nach b’ urrainn sgeith.
Ach ann am meadhan nam poileas - na cotaichean buidhe aca a’ coimhead coigreach an aghaidh dhathan ruadh nam flataichean - bha na daoine fhathast a’ cumail ri chèile san dorchadas: meuran am beathannan a’ neartachadh; am freumhaichean san àite seo fhathast a’ fàs; agus na faclan aca fhathast a’ sgèith, a’ dèanamh mac-talla tro na sràidean - ‘Sann againne an t-amar! Sann againne an t-amar!’
The fish that never swam
by David Eyre
We were surrounded. On the side where I was, horses were making their way towards us. I sat down in the road. Other folk did the same thing. But the riders kept coming at a quick pace. A big, grey horse came towards me. Closer. Closer. The noise behind me. ‘Stop! Stop! There’s kids here!’ a woman shouted. And she was right. It wasn’t just teenagers that were there. There were youngsters too. In the weeks previously, parents would often bring their children to the protest.
The horses didn’t stop. My face was looking at the grey one’s legs – my head at the same height as its knees. It lifted a hoof and went over my head towards the great swell of people in front of the swimming pool. A thick line of police was on the other side, so there was nowhere for people to go. Perhaps the police didn’t want them to go. Maybe they were just looking to scare people.
I stood and went towards the main door. I had a picture in my head. A mounted policeman with a baton in his hand, getting ready to strike a young woman, her hands raised in an effort to defend herself. A photograph that was taken in England during the Miners’ Strike.
I looked at the red door. A few weeks before I was on the other side, as one of the campaign occupiers. Calder Street Baths in Govanhill.
When the council announced that they were going to close the pool, people in the community began to campaign. A petition. Letters to politicians, to the newspapers. A march. A demonstration outside the City Chambers.
It didn’t make a difference. And so – we began to talk.
And on the last night when the pool was still open, some of us went in, and told the staff that the building was now in the hands of the community. They left. The doors were locked.
We would work in shifts – people staying in the building for one night, two nights, or longer than that if they could manage it. On the other side of the door, on Calder Street itself, there was a picket line with people there every hour of every day for five months. It became a place where people got to know their neighbours. New connections. People coming with biscuits, or sandwiches, or samosas. Tea and coffee. Young and old. Black and white. There were debates, and plans discussed on how we could keep up the pressure on the council.
I had spent many hours on the picket line, often through the night. And I had also done three shifts inside the pool. I did an interview with Kenny MacIver for Radio nan Gàidheal, on a mobile phone – something that was still so new to me at the time.
Each time I was inside the building, I’d have a swim in the big pool. We weren’t able to heat the water, and the cleaning pumps weren’t working, but that didn’t bother me. It was a pleasure to swim on my own in a pool that was so often full of people. Up and down twenty times at a medium pace, and then on my back, lying on the cold water, looking up at the great, red, roof trusses, and the symbol of the city in the semi-circular window. Let Glasgow Flourish. The fish that couldn’t swim.
After my last shift, workers from the council broke in and drained the pool.
Some weeks after that, I got a phone call early in the morning. The police had appeared to take over the building. I went down. There were around twenty police. And it wasn’t long until there were more people from the local community than there were police officers. We started making a racket, hitting pots against the street, and singing.
When I left for my work, I thought there was no chance the police would succeed. There were too many of us in the community who were willing to turn out to defend the pool. But when I returned in the evening, it was clear that the police would do anything to get control of the place. Hundreds of officers. Horses. A helicopter. Nearly every officer from the southside must have been there. The city crest was also on the front of the building, carved into the sandstone above the door, now blocked by a line of police. I looked up at it, and at the people were still trying to come between the police and the door. The bell that never rang. The tree that never grew. The bird that never flew.
But in the middle of the police – their yellow coats looking strange and foreign against the russet colours of the flats – the people were still staying by each other in the darkness: the branches of their lives strengthening; their roots in this place still growing; and their words still flying, echoing through the streets - ‘Whose pool? Our pool! Whose pool? Our pool!’


text:
- TIOTAL
- Litir o Mhgr J Gòrdan, Dùn Eideann gu Mh. Bhàillidh, Portobello, duilleag 1
- EXTERNAL ID
- Z_GB232_D456_A_12_36_1
- ÀITE
- Inbhir Nis
- SGÌRE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 1842
- LINN
- 1840an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 4958
- KEYWORDS
- Bàillidhean Dhùn Eathain
Eaglais Stèidhichte
an Dealachadh
Tòmas Chalmers
an Eaglais Shaor
co-sgrìobhadh
litrichean
'S e teaghlach à Inbhir Nis a bha a' fuireach anns an sgìre o mheadhan an 15mh linn a bh' ann am Bàillidhean Dhùn Eathain. Ged a bha an t-oighreachd aca beag an taca ri mòran de phrìomh theaghlaichean na Gàidhealtachd, bha àite sònraichte aca am-measg uachdarain na Gàidhealtachd.
Tha cruinneachadh mòr de phàipearan an teaghlaich ann an Tasglann Comhairle na Gàidhealtachd.Tha iad a' dèiligeadh ris an àm mu 1760-1860.
Tha an sgrìobhainn seo o'n 12mh den Lùnasdal 1842. 'S e litir o Mhgr J Gòrdan à Dùn Eideann gu Mh. Bhàillidh a th' ann. Tha Mh.Bhàillidh ann am Portobello aig an àm seo agus tha Mgr Gòrdan a' toirt cuireadh dhi tighinn suas dhan bhaile a chèilidh. Tha Mgr Gòrdan a' bruidhinn air an aimsir agus cuideachd air an sgaradh a bha a' tighinn air an Eaglais Stèidhichte.
Thàinig an droch-chàs air an Eaglais Albannach ann an 1843 nuair a choisich barrachd air dà threas cuid dhe a ministearan, fo stiùireadh Thòmais Chalmers, a-mach gus an stèidhicheadh iad an Eaglais Shaor, eaglais nach robh fo smachd uachdarain-fearainn


text:
Càineadh air seirbheisean taic
Tha cuid de phàrantan ann an Inbhir Nis aig a bheil clann chiorramach a' gearain nach eil ionad freagarrach anns a' bhaile far am faigh òganaich cobhair eadar-amail.
'S ann an Gallaibh a tha an goireas sònraichte as fhaisge orra.
Tha cuid de phàrantan a-nis a' cur ìmpidh air Comhairle na Gàidhealtachd ionad a stèidheachadh ann an Inbhir Nis fhèin a dh'aona ghnothaich do dh'òigridh aig a bheil feumalachdan sònraichte.
Cùram freagarrach
Tha aona phàrant, Cairistiona Fhriseal, ag ràdh nach d' fhuair an nighean aice-se curam eadar-amail bho chionn ceithir bliadhna air sgàth 's nach deach taic freagarrach a thabhann oirre.
Tha a' Chomhairle ag ràdh ge-tà gur ann a tha nas lugha iarrtais ann a-nis airson seirbheisean còmhnaidh dha leithid, agus gur ann a bhios teaghlaichean a' cur cùisean air dòigh dhaibh fhèin le cuideachadh bhuapa-san.
Thuirt Stiùiriche Roinn na h-Obrach Sòisealta, Bill Alexander, gur e diofar sheòrsaichean taic a tha dhìth air teaghlaichean.
Tha Comhairle na Gàidhealtachd ag ràdh gu bheil iad a' leasachadh nan seirbheisean cùraim aca airson inbhich òga.


text:
Aracataca
‘S e baile meadhanach agus sgìre-riaghlaidh (Spàinntis municipio) ann an Magdalena, Coloimbia,[1] a th’ ann an Aracataca. Tha e suidhichte aig 40m os cionn ìre na mara agus 88km air falbh bho Santa Marta, prìomh-bhaile na roinne. Tha teodhachd meadhanach dhe 30˚ aige.[2] Chaidh am baile a stèidheachadh ann an 1885.
Susbaint
Sluagh a' bhaile[deasaich | deasaich an tùs]
Tha 19,894 duine nan tàmh anns a' bhaile fhèin, ach tha 35,520 uile gu lèir a' fuireach ann, a' gabhail a-steach na clachain thall anns na sgìrean dùthchasail am broinn crìochan a' bhaile.[3] Tha fearann na dùthcha sin ga roinn eadar na bailtean (municipios) agus le sin tha gach clachan agus croit fo stiùireadh baile air choireigin.[4] Air adhbharan trioblaidean poilitigeach air an dùthaich, tha a' mhòr-chuid neo mòran nan daoine anns gach uile baile a-nis a' fuireach anns nam bailtean fhèin, is na daoine a' fàgail na sgìrean dùthchasail.
Taobh chinnidh, ' s e daoine geala/mestizos a th' ann a' mhòr-chuid dhe na daoine ann an Aracataca, ach tha Tùsanaich ann (3.8%) agus 12.5% dhe daoine le freumhan ann an Afraga. 'S urrainn dhan 77.6% dhe na daoine ann an Aracataca leughadh agus sgrìobhadh. A tuilleadh air sin, chan eil fòn aig an taigh ach aig 16.5% nan dachaigh.[5]
Eachdraidh[deasaich | deasaich an tùs]
Daoine Ainmeil[deasaich | deasaich an tùs]
- Gabriel García Márquez (1927 – 2014) – ùghdar.
Fèisean[deasaich | deasaich an tùs]
Thathar a’ cumail am iomadach seòrsa dhe fhèis ann an Aracataca. Chithear fèilltean Caitligeach, leis gur e dùthaich le mòr-chuid Chaitligeach a th’ ann fhathast,[6] fèisean na stàite agus tachartasan ionadail a sheallas cho làidir ‘s tha beairteas cultarail na dùthcha.
- Fèis an Neo-eisimeileachd: 20mh An t-Iuchar.
Clachain[deasaich | deasaich an tùs]
- Tehobromina
- El Torito
- Macaraquilla
- La Escondida
- Bocatoma
- La Ribiera
- La Fuente
- Cerro Azul
- El Volante
- El Porvenir
- Marimonda
Iomraidhean[deasaich | deasaich an tùs]
- ↑ Dùthchannan aig SMO
- ↑ Weather
- ↑ Figearan Oifis a' Chunntas-sluaigh
- ↑ Colombia Virtual
- ↑ Bileag fhiosrachaidh DANE
- ↑ Country Studies: Colombia


text:
Dithis a' call am beatha ann an tubaistean rathaid
Chaidh dithis fhireannach a mharbhadh ann an dà thubaist rathaid fa leth aig an deireadh-sheachdainn.
Bhàsaich Steven Mitchell, 48, a bha a' dràibheadh tancair-connaidh, ann an tubaist air an A835 mu thrì mìle deas air Ulapul Disathairne.
Cha robh ach an aon charbad an lùib na tubaist agus bha an rathad dùinte fad na h-oidhche fhad 's a bha na polais a' dèanamh rannsachaidh.
Bhàsaich Bryan Addison à Eilginn nuair a chaidh a leagail le càr Audi Q3 tràth madainn Disathairne air an A941 eadar Inbhir Losaidh agus Eilginn.
Bha an rathad dùinte fad grunn uairean a thìde agus tha na polais ag iarraidh air duine sam bith aig a bheil fiosrachadh a dhol thuca.


text:
- TIOTAL
- Àrd-chabhsair agus togalach an stèisein, ach gun loidhne aig An Einne
- EXTERNAL ID
- PC_HRS_STATIONS_001_496
- ÀITE
- An Einne
- SGÌRE
- Fachabair
- SIORRACHD/PARRAIST
- MOIREIBH
- CRUTHADAIR
- Copy D Burton/D Stirling
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 27218
- KEYWORDS
- Rèile na Gàidhealtachd
HR
rathaidean-iarainn
A' Chiad Chogadh
An Cogadh Mòr
HRS
Tha an dealbh-camara seo a' sealltainn togalach an stèisein anns An Einne. Tha an loidhne air a togail.
Bha An Einne air Meur Bhucaidh nach do mhair fada de Rèile na Gàidhealtachd eadar Baile Chèith agus Snaim An t-Sloc. Dh'fhosgail a' mheur air 1 An Lùnastal 1884 agus chaidh a dùnadh air 9 An Lùnastal 1915 mar eaconamaidh àm a' chogaidh. Chaidh an loidhne a thogail ann an 1917. An dèidh a' chogaidh chaidh an loidhne a chur sìos a-rithist ach cha do dh'fhosgail i a-riamh


text:
Tha an lìon air feadh an t-saoghail (no an eadar-lìon) na ghoireas iongantach. Bidh e a 'lìbhrigeadh naidheachdan, spòrs, fèisteas, bùithtean air-loidhne agus grunn sheirbheisean eile a tha ceart bho chompurtachd an t-seòmair-beò agad le cliogadh putan. Thig a smaointinn air, tha an eadar-lìon a 'toirt cothrom dhut tàileasg fhìn a chluich le neach-dùbhlain bho mhìltean de mhìltean air falbh, coimhead, ath-bhreithneachadh agus luachadh filmichean, ag obair aig an taigh agus mar sin air adhart.
Ach, cho fad 's as urrainn dhut a bhith a' còrdadh riut agus gun urra ris an eadar-lìon, tha e a 'tighinn a-steach le cunnartan a dhìon. Faodaidh luchd-siubhail, luchd-sgamadh air-loidhne, agus mèirlich-aithneachaidh cothrom fhaighinn air an dàta prìobhaideach agad. Mar sin, bu chòir dhut do PC a dhìon, dàta dìomhair agus ionmhas bho eucoirich saidhbear - solgar skin hair and nails.
Bu chòir na 7 molaidhean seo, a tha air an sònrachadh leis an eòlaiche as àirde de Semalt Seirbheisean Didseatach, Ryan MacIain, tòiseachadh ort.
1. Dìon ur dearbh-aithne
An robh fios agad gu bheil na milleanan de dhaoine a 'fulang dearbh-aithne a' goid gach bliadhna? Tha seo a rèir àireamhan a thug Coimisean Malairt Feadarail seachad. Na bi fulang. Faodar am fiosrachadh pearsanta agad ma thèid thu a-steach do na làraichean ceàrr a chleachdadh gus lus a thoirt dhut den airgead cruaidh a gheibh thu. Ciamar a gheibh iad am fiosrachadh seo? Uill, bidh iad a 'cur a-steach sgam fiasgach - an seo cuiridh iad post-dealain, pop-up no teacsa a-mach às a bheil e na ionad earbsach (an tè ris am bi thu a' gnìomhachas mar as trice) a 'coimhead gus do phròifil ùrachadh.
2. Seachain sgamannan fònadh le bhith:
- Gun a bhith a 'freagairt air puist-d, pop-ups no teachdaireachdan teacsa ag iarraidh am fiosrachadh pearsanta agad.
- Gun a bhith a 'leantainn puingean sam bith mar a bhith a' gairm àireamh no a bhith air an ath-stiùireadh gu làrach-lìn mar a chaidh iarraidh le teachdaireachd pop-up, teacsa no post-dealain.
Seo fìrinn bu chòir dhut fios a bhith agad: faodaidh tu dàta pearsanta fhoillseachadh. Ma tha agus a-mhàin ma tha an neach a gheibh e earbsach. Leugh poileasaidh prìobhaideachd na làraich-lìn air a bheil thu a 'dol troimhe. Faigh a-mach a bheil an dàta air a thoirt do threas phàrtaidhean agus carson? Obraich thu le làraich-lìn an-còmhnaidh leis an t-seòladh https: //. Tha iad tèarainte.
3. Faigh a-mach cò dha a tha thu a 'dèiligeadh
Anns an t-saoghal fhìn, tha foillich ann, dìreach mar a tha iad ann san t-saoghal fhìor..Gu mì-fhortanach, chan urrainn dhut faighinn a-mach mu dheidhinn seo dìreach le bhith a 'coimhead air na làraichean-lìn aca. Tha eucoraichich cibar nan daoine cliùiteach. Bidh iad a 'dol mar ghnìomhachas dligheach. Ma tha thu airson rudeigin a cheannach air-loidhne, coimhead air na leanas:
- Cuir fòn orra. Mura tèid aca air an ruigsinn leis a 'fòn, an uair sin bùth ann an àiteachan eile.
- Lorg lèirmheasan mun ghnìomhachas.
- Na seachain faidhle a-steach thairis air lìonraidhean co-aoisean (p2p). Le bhith a 'dèanamh sin, is urrainn dhut malware agus inneal-fuasglaidh a cheadachadh gus do shiostam a thoirt a-steach mar sin a' cruthachadh lùb tron deach dàta prìobhaideach a ghoid.
4. Ùraich do antivirus agus do balla-teine
Ma chosgas tu a 'mhòr-chuid den ùine air-loidhne, bu chòir clach-theine is antivirus an coimpiutair agad a bhith air a ruith agus ùrachadh an-còmhnaidh. Gu bunaiteach, tha deuchainn saor an-asgaidh aig prògraman antivirus ùra. Pàigh a 'chìs fo-sgrìobhaidh gus na buannachdan a mhealtainn gu h-iomlan. Ann an ùine ghoirid, stèidhich balla-theine, cuir prògram antivirus (dreach ùraichte) agus bathar-bog anti-spyware.
5. Ùraich do bhrabhsair lìn agus do shiostam-obrachaidh
Cleachd an tionndadh as ùire den bhrabhsair agad fhad 'sa tha thu a' ruith air siostam obrachaidh legit. Seachain siostaman obrachaidh pirated.
6. Gabh na faclan-luirg agad
Cleachd siostam rianachd facal-faire gus na faclan-faire agad a dhìon. Na rannsaich na faclan-faire agad ann am faidhlichean teacsa ge bith. Ma tha feum agad, cuir na dòighean seo a-steach:
- Na bi a 'seachnadh ainmean pearsanta seach gu bheil iad sin air am breithneachadh.
- Cleachd co-dhiù seachd caractaran a bhith a 'measgachadh na h-aibideil le àireamhan agus caractaran sònraichte eile.
- Cleachdaibh faclan-faire eadar-dhealaichte airson diofar phròifil.
- Atharraich am facal-faire gu cunbhalach.
- Cleachd comharrachadh dà-shreath airson prìomh chunntasan.
7. Stèidhich plana B
'S dòcha gur e beachd cliobalta a tha ann an-còmhnaidh gum bi plana cùl-taic agad. Mar eisimpleir, an àite a bhith agad air na faidhlichean cudromach agad a stòradh sa PC agad, luchdaich suas na faidhlichean suas sna sgòthan no an losgadh gu DVD.
Ma tha thu a 'smaoineachadh gu bheil droch bhrath agad mu bhith a' sealg timcheall air seic agus dèan cinnteach gu bheil am bathar-bog antivirus agad, balla-theine agus anti-spyware agad a 'ruith.


text:
Measadairean
Is e neach aig a bheil eòlas air croitearachd a th’ ann am Measadair a tha air fhastadh le Coimisean na Croitearachd agus a tha a’ còmhnaidh ann an sgìre croitearachd. Bidh Measadairean a’ toirt seachad fiosrachadh gu h-ionadail agus ri làimh airson croitearan a stiùireadh gu seirbheisean a’ Chomisein agus seirbheisean eile.
Tha iad a’ togail ceangal glè luachmhor eadar an Coimisean agus na sgìrean croitearachd agus tha iad air an cleachdadh gu buannachd croitearachd anns na sgìrean croitearachd uile. Tha dreuchd a’ Mheasadair saor-thoileach ach faodaidh iad cosgaisean siubhail is cuid-oidhche fhaighinn air ais, a thuilleadh air call teachd-a-steach airson àm sam bith a dh’fheumas iad obair a choileanadh às leth a’ Choimisein.
Tha pannal ùr de Mheasadairean air fhastadh bhon Ghearran 2018 gu Earrach 2023. Lorgar liosta de na Measadairean gu h-ìosal.


text:
3 Comments:
- Graisg said...
-
Air adhbhar air choireigin tha na dealbhan ro mhòr shleite – ‘s e iadsan a tha a’ putadh a h-uile càil eile a-mach as an rathad. Cuir iad a-steach a rithist ach dean iad nas lugha. Tha cothrom ann gum biodh sin ag obrachadh saoilidh mi ach chan eil mi cinnteach. Chuir thusa a-steach iad bhon làrach-lin agad nach do chuir Janni? Chan eil feum sam bith air sin a-nis air blogger. Chuir iad a-steach le blogger bhon an disc cruaidh agad dìreach tro ‘browse’ ann an ‘Edit’ nuair a chuireas tu air an ‘icon’ dealbh.
Agus mar sin tha mi an dòchas gum bi do blog snog a-rithist:-)
- mona said...
-
hmm, is coltach gu bheil a h-uile rud ceart gu leòr a-rithist a-nis, ged nach eil dealbh ann. an toir thu sùil air an template agam-sa airson faicinn ciamar a rinn mi sin... feumaidh tu dealbh beag, tha graisg ceart. chleachd mi an dealbh bhon bhòrd-brath againn, tha e dìreach ceart (100 x 100 pixel).
mona
- Slèite said...
-
Tapadh leibh. Tha mo bhlog snog a-nis. :-)


text:
Nuair a bha mi na b’ òige, cha robh ùidh sam bith agam ann am meanbh rathaidean-iarainn. “Cha chanainn rathad-iarainn ri sin”, bhithinn ag ràdh.
Mar inbheach, ge-tà, tha mi air fàs glè dhèidheil air na rathaidean-iarainn beaga.
Carson?
Sa chiad dol a-mach, tha cuid aca gu math fada agus a’ toirt seachad seirbheis còmhdhail phoblach cheart mar an Ravenglass & Eskdale ann an Cumbria. Is e fìor rathaidean-iarainn a th’ annta.
A bharrachd air seo, às dèidh Beeching (Tuiteam gun Èirigh air is Leac air a Bheul), tha tòrr cloinne ann nach eil a’ fuireach faisg air loidhne rèile is nach robh riamh air bòrd trèana. Le meanbh-rathaidean iarainn, gheibh iad cothrom a dhol air trèana, cuid aca airson a’ chiad turais riamh agus tha fios gun dèan seo feum air choireigin gus còmhdhail rèile a bhrosnachadh.
Ach ’s e an adhbhar as cudromaiche gu bheil meanbh rathaidean-iarainn a’ còrdadh rium a chionn ’s gu bheil cothrom agad suidhe ann an carbadan fosgailte, agus cothrom agad a h-uile rud fhaicinn is a chluinntinn is a’ ghaoth a’ dol tro d’fhalt. Tha seo math oir tha cuid de na trèanaichean gu math luath (m.e Rathad-iarainn Kerr’s, Obar Bhrothaig; Ravenglass & Eskdale) agus cuid eile gu math cugallach (Pàirce Barshaw, Pàislig; Valley International Park, Crossford, Schd Lannraig) is mar sin, tha beagan cunnart ann, rud nach fhaigh thu gu tric air na rathaidean-iarainn mòra san latha a th’ ann.
Alasdair


text:
Coatbridge agus Chryston (sgìre Phàrlamaid na h-Alba)
'S e sgìre Phàrlamaid na h-Alba a tha ann an Coatbridge agus Chryston (Beurla: Coatbridge and Chryston).[1]
Tha Coatbridge agus Chryston fhèin agus Stepps san sgìre seo[2] is bidh na luchd-taghaidh a' bhòtadh airson roinn Meadhan na h-Alba cuideachd.
Tha i ann an crìch ri Srath Chelbhinn agus Bearsden, Comar nan Allt agus Cill Saidh, an t-Àrd Ruigh agus Shotts, Uddingston agus Bellshill, Glaschu Baile Nighean Sheadhna agus Glaschu Provan.
Eachdraidh[deasaich | deasaich an tùs]
Chaidh a cruthachadh ann an 1999. Bha Elaine Nic a' Ghobhainn, ball Pàrtaidh Làbarach, na ciad BhPA airson na sgìre agus mhair i mar BhPA gu 2016, nuair an do thaghadh an Nàiseantach Fulton MacGregor agus thill i mar bhall-liosta airson Meadhan na h-Alba.
Buill-phàrlamaid[deasaich | deasaich an tùs]
Iomraidhean[deasaich | deasaich an tùs]
- ↑ “Gaelic constituency and region names”. Pàrlamaid na h-Alba. Air a thogail 26mh dhen t-Samhain 2017 (pdf).
- ↑ “Recommended Scottish Parliament constituencies: Coatbridge and Chryston County Constituency”. Coimisean Crìochan na h-Alba. Air a thogail 30mh dhen Dùbhlachd 2017 (pdf).
- ↑ “Coatbridge and Chryston - Scottish Parliament constituency - Election 2016”. BBC. Air a thogail 30mh dhen Dùbhlachd 2017.
- ↑ “Election 2011 - Scotland - Coatbridge and Chryston” (Beurla). BBC. Air a thogail 30mh dhen Dùbhlachd 2017.
- ↑ “Election 2007 - Scotland - Coatbridge & Chryston”. BBC. Air a thogail 30mh dhen Dùbhlachd 2017.
- ↑ “Coatbridge & Chryston”. BBC. Air a thogail 30mh dhen Dùbhlachd 2017.
- ↑ “Elections | Scotland 99 | Constituencies | Coatbridge & Chryston”. BBC. Air a thogail 30mh dhen Dùbhlachd 2017.


text:
Tosgaire Gàidhlig na Bliadhna ga ainmeachadh
Chaidh Ailig O'Henley ainmeachadh mar Thosgaire Gàidhlig na Bliadhna aig a' Mhòd Nàiseanta Rìoghail anns na h-Eileanan an Iar.
Chaidh an t-urram a bhuileachadh air Mgr O'Henley airson na tha e air a dhèanamh do chraoladh na Gàidhlig.
'S ann mar fhear-naidheachd spòrs as motha a tha daoine eòlach air an-diugh ach 's e cuideachd a' chiad Oifigear Gàidhlig ann am Pàrlamaid na h-Alba eadar 2000 agus 2002.
Tha e air a bhith ag obair do dh'UEFA bho 2004.
"Urram"
Thuirt e gur e fìor urram a bh' ann dha a bhith air a thaghadh mar Thosgaire na Gàidhlig, ged nach robh càil a dhùil aige ris.
Thuirt e gu bheil e gu h-àraidh cudromach gur e luchd-amhairc agus luchd-èisteachd a tha a' cuir luach anns an obair aige.
Thug e taing dhan Chomunn Ghàidhealach agus do Riaghaltas na h-Alba airson an urram a thoirt dha.


text:
Ceann-là nan gunnaichean adhair
Bho Dhidòmhnaich 1mh am Faoileach feumaidh daoine le gunnaichean adhair cead oifigeil fhaighinn an leithid a bhith aca, an dèidh teannachadh san lagh.
Ach chaidh innse do chòrr air 3,000 duine a dh'iarr cead airson na gunnaichean a chumail nach tèid dèiligeadh ris na h-iarratasan aca ann an ùine.
Mura bheil cead aig daoine airson gunnaichean adhair bhon Challainn bidh e mì-laghail an cumail, fiù 's ma chaidh cead iarraidh.
Chaidh mu 7,000 iarratas a chur chun nan ùghdarsan ro dheireadh an Damhair, agus bha dùil gun deadh iad troimhe ron cheann-là.
Ach chaidh innse do 3,500 duine a dh'iarr cead thar an dà mhìos mu dheireadh gum feum iad cùisean a chur air dòigh 'son na gunnaichean aca an stòradh san eadar-ama far a bheil cead ghunnaichean, no gum bi iad a' bristeadh an lagha gus am faigh iad cead.
Tha an t-atharrachadh san lagh ag amas air na th' ann de dh'eucoirean ghunna a ghearradh.
'S e gunnaichean adhair a chaidh a chleachdadh ann an timcheall air dàrna leth nan eucoirean san robh gunna an sàs sa bhliadhna mu dheireadh.


text:
Iomairt ionad-fòn gus leantainn
Chuir Comhairle na Gàidhealtachd fàilte air moladh gum bu chòir ionad-fòn nam Poileas an Inbhir Nis a chumail fosgailte gu h-eadar-mail, ach gheall iad strì a bharrachd gus a ghlèidheadh.
Nochd am moladh ann an aithisg Àrd-Neach-Sgrùdaich nam Poileas, Derek Penman, air mar a tha Poileas Alba a' dèiligeadh ri gairmean-èiginn.
Chaidh an sgrùdadh iarraidh às dèidh tubaiste air an M9 as t-Samhradh san do chaill dithis am beatha.
Thug e trì là dha na Poilis a dhol gu làrach na tubaiste às dèidh dhaibh brath èiginn fhaighinn.
San aithisg aige, fhuair Mgr Penman gun robh laigsean san dòigh sa bheil Poileas Alba a' dùnadh cuid de na h-ionadan-fòn aca.
"Nas seasmhaiche"
Tha e ag ràdh gum bu chòir an siostam a dhèanamh nas seasmhaiche agus san eadar-ama nach bu chòir na h-ionadan-fòn an Inbhir Nis is Obar Dheathain a dhùnadh.
Thuirt e gum bu chòir an glèidheadh gus am bi dearbhadh neo-eisimeileach ann gu bheil Poileas Alba comasach air dèiligeadh ri cùisean às an aonais.
Tha Ceannard Comhairle na Gàidhealtachd, Mairead Davidson, ag ràdh gun do chuir aithisg Mhgr Penman iomagain oirre is gun robh e follaiseach nach deach ullachadh ceart a dhèanamh mus do dh'innis na Poilis gun robh iad 'son na h-ionadan-fòn a dhùnadh.
Thuirt i gu bheil i "fìor thoilichte" gun tuirt Mgr Penman nach bu chòir ionad Inbhir Nis a dhùnadh gus am bi cinnt ann gu bheil an siostam ag obair mar a bu chòir.
Gheall i, ge-tà, gun cum Comhairle na Gàidhealtachd orra a' dèanamh argamaid gum bu chòir ionad-fòn a bhith stèidhichte ann an Inbhir Nis.


text:
Susie Wolff gus cùl a chur ri F1
Dh'innis an dràibhear Susie Wolff gu bheil i a' dol a chur a cùl ris an spòrs is i ag ràdh gu bheil i air gabhail ris nach ruig i an ìre as àirde den spòrs.
Tha Wolff, a bhuineas dhan Òban, air a bhith ag obair còmhla ri sgioba Williams bho 2012.
Bidh i a' dràibheadh a' chàir aig ìre dheuchainnean is rèis i anns na seiseanan ullachaidh aig Grand Prix Bhreatainn an 2014, a' chiad turas ann am 20 bliadhna a bha boireannach air sin a dhèanamh.
Tha i den bheachd ge-tà, nach tèid i dad nas fhaide.
"S e mo rùn a bh' ann bho thùs a bhith air a' ghriod ann an Rèis F1 is bha e a' sìor fhàs follaiseach nach robh sin a' dol a thachairt", thuirt Wolff.
Adhartas
"Thuirt mi bho thùs gun sguirinn nuair nach b' urrainn dhomh an tuilleadh adhartais a dhèanamh agus sin far a bheil mi an-dràsta", thuirt i.
Dh'aidich i gur e buille a bh' ann dhi nuair a dh'innis Williams sa Mhàirt nach fhaigheadh i cothrom an càr a dhràibheadh ann an Grand Prix Mhailèisia, a dh'aindeoin is gun robh fear de na dràibhearan eile aca, Valtteri Bottas, a' fulang le druim goirt.
Thuirt Wolff gu bheil i gu làidir den bheachd gum bu chòir boireannaich cothrom fhaighinn aig ìre F1, is gu bheil i 'son nigheanan a bhrosnachadh sin a dhèanamh.
"Tha mi a' smaointinn gun urrainn dha boireannach farpais aig an ìre seo", thuirt Susie.
"Sheall mi sin aig ìre dheuchainnean. Chan eil mi den bheachd gun tachair e an ceartuair, ach nì mi cinnteach gun cuidich mi an ath-ghinealach.
Spionnadh
"Bha dòchas aig daoine mu dheireadh thall gum biodh boireannach san spòrs is thug sin spionnadh dhomh.
"Tha dà rud ann fhathast, chan eil nigheanan gu leòr a' tòiseachadh aig ìre òig is chan eil boireannach ann a ràinig àrd-ìre gus sealltainn dhaibh gun gabh e dèanamh. Aig amannan feumaidh tu rudeigin mar sin fhaicinn gus am bi thu a' creidsinn gun gabh e dèanamh", thuirt i.
Thuirt Wolff gu bheil i a' dol a bheachdachadh a-nise air an ath-cheum dhi.
Thuirt sgioba Williams gur e tlachd a bh' ann dhaibh a bhith ag obair còmhla ri Susie Wolff is gun robh an t-eòlas aice air an cuideachadh gu mòr an càr aca a leasachadh.
Thuirt iad gur e call a th' ann dhaibh gu bheil i a' fàgail.


text:
Ann am Muile agus Idhe tha sinn air a bhith ‘g oidhirpeachadh air a bhith cuir air adhart an cànan agus an cultair ann an dòighean eadar- dhealaichte – gu sonraichte le bhith ruith clasaichean oidhche, clasaichean deireadh-sheachduin agus, clasaichean tro’n làtha air son pàrantan aig a’ bheil clann anns an t-Ionad Mheadhon Gàidhlig anns an t- Sàilean.
Roimh seo bha sinn cuideachd a ruith Cùrsaichean Bogaidh air an deireadh-sheachduin. Bha iad sin gu math soirbheachal agus air a frithealadh le muinntir ionadail agus bho feadh Alba.
‘Be sinne a chiad Co-Roinn Gàidhlig a stéidhich làrach-liòn agus, tro’n làrach-lìn sin, b’e Mòd Ionadail Mhuile a chiad Mòd a riamh a chaidh a chraobh-sgaoladh air camera-lìn ann an 1999. A thuilleadh air a sin thug sinn taic do thachartasn eadar-dhealaichte agus, air a bha sinn a saoilsinn freagarrach air son an cànan agus an cultair a chumail suas, thug sinn seachad ar beachd air aithisgean sonraichte air a bha iad air am foillseachadh.
Còmhla ri sin chuidich sinn oifigearan na Comhairle a thaobh comharaidhean Gàidhlig air son bailtean, sràidean agus mar sin air adhart. An dràsda tha sinn a cuir air adhart pròiseact, “Gàidhlig Coimhearsnachal”, agus tha sinn a cuimseachadh air daoine tha déiligeadh ris a phobull ann an dòigh sam bith: tha sin a gabhail a steach luchd gniòmh ionadail agus daoine tha ‘g obair ann am bùitean, taighean-òsda, ionadan-turusdach, agus eile. Gu math tric ‘se luchd-turuis a bhitheas anns a “phobull” ach, cha’n e an còmhnaidh. Tha sinn a feuchainn ri bhith toirt gu aire dhaoine gu bheil cànan eile air a bruidhinn anns na h-eileannan seo agus gu bheil buaidh aig a sin air ar cultair agus dòigh-beatha.’Se tha againn anns an amharc gu faigh na daoine sin eòlas a choréigin air a Ghàidhlig, ged nach eil sinn a sùileachadh gum bi iad fileanta! Bu chòir dhoibh a bhith comasach air còmhradh gu sìmplidh anns a Ghàidhlig agus tuigse bhith aca air dé tha ainmeanan-àite agus ainmeanan cruth-nàdura, mar lochan agus bheanntann, a ciallachadh. Mar sin gheibh iad barrachd eòlas air cultair na Gaidhealtachd agus na Gàidhlig agus bi e ‘nas fhurasda dhoibh bhi air an gabhail a steach do’n choimhearsnachd.
Bi seo na chuideachadh ann a bhith gléidheil agus a cuir air adhart ar dualchas agus ag àrdachadh iòmhaigh na Gàidhlig anns na h-eileannan seo; bheir seo cuideachds misneach do luchd-gniòmh agus eile iad fhéin a dhol an sàs ann an gnothaichean cultair ionadail.
Bì am Meadhon air a chleachdadh air son gniòmhachasan comhcheangailte ri Gàidhlig agus air son a bhith stòradh goireasan agus àirneis a dh’fhaodas a bhith air an cleachdadh a mach tro’n eilean.
Mar cheum ann a bhith faighinn togalach tha sinn clàraichte mar “Chòmpanaidh Limited by Guarantee” agus tha faisg air ceud ball againn, agus tha iad sin a toirt taic dhuinn agus a ‘g aòntachadh ris na tha sinn a ‘g amas air a bhith deanamh.


text:
Frogatto & Friends
’S e geama jump ’n run 2D air nòs arcade clasaigeach a th’ ann am Frogatto is e ’na losgann quixotach. Chaidh a dhèanamh leis an aon sgioba a thug Strì Bheasnaid dhuinn is chaidh an obair-ealain shnasail a chruthachadh a làimh is le gaol san aon dòigh. Bidh thu a’ stiùireadh Frogatto tron gheama ’s a chuid driod-fhortain.
Gheibh thu an geama an-seo. Tha e saor fheuchainn ach feumaidh tu beagan airgid a chosg ma tha thu ag iarraidh a’ gheama shlàin ach chan eil e daor idir agus is airidh an t-oide a thuarastal, mar a chanas iad.


text:
Seo an cothrom agad Clàradh gu ruige seo bhuannachadh a
AN-ASGAIDH NYE Audio Countdown airson 2018 plus a
Subscription bliadhna 1 gu DigitalMusicPool.com de NYC.
Thèid grunn bhuannaichean fhoillseachadh air ar son NYE Facebook duilleag Dùbhlachd 18, 2017.
* Gheibh a h-uile duine a chomharraicheas a ASGAIDH Trioblaid latha 7 gu DMP leis Gun chrìoch luchdachadh sìos!
(* an dèidh dhut clàradh agus a 'faighinn a' chòd puist-d feumaidh tu còd promo a chuir gu WIN. Cuir fios thugainn aig Taic @NYECountdown.com mura faigh thu do chòd airson luchdachadh sìos gun chrìochnachadh. Chan eil feum air ceannach. Faic riaghailtean aig NYECountdown.com airson fiosrachadh.)


text:
Fireannach air nochdadh sa chùirt às dèidh ionnsaigh le chainsaw
Nochd fireannach anns a' chùirt ann an Inbhir Nis Diardaoin às dèidh ionnsaigh le chainsaw an t-seachdainn a chaidh.
Chaidh dithis a ghoirteachadh nuair a thugar ionnsaigh orra nan dachaigh ann an Caol a' Ghearasdain air an 20mh là dhen Iuchair.
Chaidh Reamonn Mac a' Phearsainn, 73, tro obair-lannsa fhada ann an oidhirp a ghàirdean a shàbhaladh agus tha e fhathast anns an ospadal ann an Glaschu.
Fhuair a bhean, Flora, a tha 65, dhachaigh às dèidh dhith-se leigheas fhaighinn ann an Ospadal a' Bhelford.
Tha dà chasaid de dh'oidhirp air murt mu choinneamh Sheumais Dhòmhnallaich, 49, agus casaid eile de bhriseadh na sìthe.
Cha do rinn e tagradh sam bith agus, às dèidh tagradh bhon Chrùn, chaidh a chumail an greim gus an nochd e anns a' chùirt a-rithist.


text:
Naidheachdan 11:00m
3 An Dùbhlachd 2012 Ùraichte aig Ùraichte aig
Cìsean
Tha comataidh Phàrlamaideach ann an Westminster ag iarraidh air an Riaghaltas a bhith nas cruaidhe air companaidhean mòran a tha a' seachnadh chìsean. Tha Comataidh nan Cunntasan Poblach ag ràdh nach eil buidhnean mar Starbucks, Google agus Amazon a' briseadh an lagha, ach a' gabhail brath air an t-siostam. Innsidh an Riaghaltas an-diugh gu bheil iad a' toirt còrr is £150m do Roinn na Cìse agus Cuspainn airson dèiligeadh ri buidhnean a tha a' seachnadh chìsean.
Teine aig Stèisean Smàlaidh
Tha còrr is 40 de luchd-smàlaidh air a bhith a' strì ri teine aig stèisean smàlaidh ann am Bearuig a Tuath. Chaidh luchd-smàlaidh a ghairm bho air feadh thaobh sear Labhdainn, agus Dùn Èideann tràth sa mhadainn an-diugh. Chaidh an togalach a dhroch mhilleadh, ach thuirt fear-labhairt dhan t-seirbheis nach toir seo buaidh air ìre na seirbheis anns an sgìre idir.
A' Bhruach an Iar
Thàinig dearbhadh bho Oifis na Dùthcha gun deach Tosgaire Israel ann an Lunnainn iarraidh gu coinneimh an dèidh do Riaghaltas Isreal innse gu bheil iad am beachd 3,000 dachaigh ùr do dh'Iùdhaich a thogail air taobh sear Ierusaleim agus air a' Bhruaich an Iar. Bha Riaghaltas Bhreatainn am measg na thug rabhadh do dh'Israel nach cuidicheadh sin air dhòigh sam bith leis an eas-aonta eadar iad fhèin agus na Pailistinianaich. Dh'iarr Riaghaltas na Frainge cuideachd coinneamh le riochdaire Israel ann am Paris.
Sgìrean Glèidhte Mara
Dh'fhaodadh buannachd cho mòr ri £10bn tighinn do dh'eaconamaidh na h-Alba bho sgìrean glèidhte mara a rèir aithisg bhon Scottish Environment LINK anns a bheil buidhnean leithid WWF Alba agus Comann Dìon an Eunlaith an Alba an sàs. Ach tha iasgairean ag ràdh nach dèan sgìrean glèidhte ach cron air an iasgach.
Uard Ospadail
Tha Comhairle nan Eilean Siar a' beachdachadh air uard a ghabhail aig Ospadal nan Eilean airson cùraim do dhaoine aig a bheil feumalachdan sònraichte ach nach eil feumach air làn-chùram ospadail. Tha dragh air a' Chomhairle gu bheil daoine ro thric gan leigeil a-mach às an ospadal, ach iad an uair sin a' tilleadh ann gu math luath an dèidh sin seach nach eil cùram freagarrach air dòigh dhaibh aig an dachaigh.


text:
Càineadh air SSE mu phrìsean aig tuath
Chaidh càineadh làidir a dhèanamh air a' chompanaidh chumhachd SSE airson prìs nas àirde a chur air luchd-cleachdaidh air Ghàidhealtachd agus anns na h-Eileanan, an coimeas ri sgìrean eile ann an Alba.
Thuirt an Comh. Aonghas MacCarmaig, an cathraiche air Buidheann-Ghnìomha Bochdainn nan Eilean (PAG), gun robh e maslach gu bheil SSE a' cur cìs dà sgillin a bharrachd air gach aonad chumhachd a tha daoine a' cleachdadh aig tuath agus mun iar.
Tha bochdainn connaidh nan eilean, thuirt e, faisg air a thrì uiread nas miosa na tha e gu nàiseanta.
"'S e masladh nàiseanta a tha seo. Tha figearan bochdainn connaidh nan Eilean Siar nas àirde na àite eile an Alba, aig 71% an coimeas ri 27% sa bhitheantas ann an Alba," thuirt Mgr MacCarmaig.
"Bheireadh lùghdachadh 2sg air gach aonad chumhachd buaidh mhòr air bochdainn connaidh.
"Shàbhaileadh neach-cleachdaidh a bha a' cleachdadh 1500 aonad gach bliadhna £300.
"Tha am PAG ag iarraidh air Riaghaltas na h-Alba seo a rèiteachadh gu h-aithghearr.
"Siridh a' bhuidheann taic na Comhairle, Bòrd Slàinte nan Eilean Siar, agus a' Chom-pàirteachais Dhealbhachaidh Choimhearsnachd gus ìmpidh a chur air an Riaghaltas cur às dhan chìs nàireil seo sa bhad.
"Ciamar a dh'fhaodas SSE a ràdh gu bheil cogais shòisealta sam bith aca nuair a tha iad an sàs ann a bhith a' cruthachadh bochdainn connaidh?"
Thuirt labhraiche bho SSE gur iad luchd-stiùiridh lìbhrichidh an lìonra - pàirt eile de bhuidhinn SSE sa Cheann a Tuath - a bhios a' stèidheachadh nan cosgaisean a tha seo.
Thuirt SSE gum b' fheàrr leotha an aon chosgais a bhith ann dhan luchd-cleachdaidh aca air feadh na Rìoghachd Aonaichte is gu bheil iad air sin a thogail le Ùghdarras na Farpais is nam Margaidhean.


text:
Roinn-sèorsa: Teicneòlas
Sgrìobh mi ùrlar wordpress airson an làrach-lìn seo. Chleachd mi fream-obrach Bootstrap air a shon ’s e gu math sìmplidh agus glàn.
Tha e ri fhaoitinn gu h-ìosal ma tha duine sam bith airson a chleachdadh an-asgaidh.
Beachdan
Sgeamaichean-ionadail
Fo-chlàran-taice
Ceann-latha
22/04/2018
26/04/2018
Nòtaichean
A’ chiad dreuchd dhen ùrlar.
Bootstrap 4. Ùrlar fa-leth airson am bàr-taoibh. Bogsa-luirg.
Tha mi nam neach-leasachaidh de làraichean-lìn agus applaidean Gàidhlig. Dh'ionnsaich mi Gàidhlig aig Acadamaidh Inbhir Pheofharain agus an uairsin aig Sabhal Mòr Ostaig far an do cheumnaich mi le BA (le Urram) ann an Gàidhlig 's Leasachadh.
Deuchainn (1)
Teicneòlas (2)
An Giblean 2018 (2)
Am Màrt 2018 (1)


text:
Naidheachdan 11:00m
6 An t-Ogmhìos 2014 Ùraichte aig Ùraichte aig
D-Day
Tha a' Bhanrigh am measg nan ceannardan stàit bho air feadh an t-saoghail a th' ann an ceann a tuath na Frainge an-diugh, a' comharrachadh 70 bliadhna bho D-Day, a thug atharrachadh air cùrsa an Dàrna Cogaidh. Tha a' phrìomh sheirbheis air Tràigh Sword, air an deach mòran de na feachdan Breatannach air tìr.
Newark
Thuirt an Seansalair, Seòras Osborne, gu bheil fo-thaghadh Newark na dhearbhadh air earbsa an t-sluaigh an am poileasaidh eaconomaiceach an Riaghaltais. Ghlèidh na Tòraidhean an roinn ann an Nottingham, às an do dh'fhalbh Pàdraig Mercer an dèidh sgainneal mu ghabhail airgid airson coiteachadh anns a' Phàrlamaid. Chaidh mòr-chuid nan Tòraidh a ghearradh gu leth, le gluasad mòr gu UKIP, a bha san dàrna àite. Bha na Làbaraich san treas àite agus na Libearalaich Dheamocratach anns an t-siathamh àite.
Obar Dheathain
Tha dragh air dotairean aig ionadan tubaist agus èiginn ann an Obar Dheathain gu bheil cion luchd-obrach a' cur euslainteach ann an cunnart. Thuit an àireamh àrd-dhotairean aig Infirmary Rìoghail a' bhaile bho 10 gu dhà ann am bliadhna. Thuirt Rùnaire na Slàinte, Alex Neil, gun deach gealltainn dhasan gun tèid na dreuchdan a lìonadh, agus thuirt NHS Roinn a' Mhonaidh gun deach feadhainn fhastadh mar-thà.
Baile Dhubhthaich
Thèid beachd mhuinntir Bhaile Dhuthaich iarraidh air trì bun-sgoiltean agus àrd-sgoil a' bhaile a chur còmhla air an aon làrach. Tha trì roghainnean aig Comhairle na Gàidhealtachd airson na sgoile ùr - an larach air a bheil Acadamaidh Rìoghail a' bhaile an-dràsta, an làrach air a bheil Bun-sgoil Chnoc na Creige, air neo làrach ùr aig a' Chroit Mhòir, beagan an ear air a' bhaile. 'S e an ceathramh là den ath-mhìos an ceann-ùine airson beachd a chur dhan Chomhairle.
NY2SY
Tha Niall Iain Dòmhnallach, an craoladair Gàidhlig, air a shlighe à New York agus e ag amas air iomradh na aonar thar a' Chuain Shiair gu ruige Steòrnabhagh. Dh'fhàg e New York aig ochd uairean a-raoir agus e an dùil gun toir e trì mìosan air a thuras. Thuirt e air a dhuilleag Facebook gu bheil a' dol gu math leis.


text:
Donald Knuth
'S e neach eòlaiche-choimpiutaireachd agus an t-Ollamh Emiratus aig an Oilthigh Stanford a th' ann am Donald Ervin Knuth às Na Stàitean Aonaichte (rugadh 10 am Faoilleach 1938). 'S e ùghdar an leabhar mòr The Art of Computer Programming a th' ann agus 's e “athair mìneachadh nan algairmean” am far-ainm a th' air. Leasaich e am mìneachadh air camadh àireamh nan algairmean agus chruthaich dòighean matamataig foirmeil a th' orra. Rinn e asymptotic notation nas cumanta.
Chruthaich e siostam clò-shuidheachadh TeX, cànain sònrachaidh air cruth-clò METAFONT, agus buidheann aodann-clò Computer Modern. Chruthaich e siostaman prògramaidh WEB/CWEB agus dhealbhaich e seata fiosrachaidh MIX/MMIX.


text:
Dragh an Uibhist mu phrìs àrd a' chonnaidh
Sgrìobh fear de chomhairlichean Uibhist gu ball nan Eilean Siar ann am Pàrlamaid na h-Alba agus dragh air mu phrìs àrd a' chonnaidh.
Tha Raghnall MacFhionghain ag iarraidh air Alasdair Allan an gnothach a thogail le Ùghdarras na Farpais agus nam Margaidhean, a' bhuidheann a ghabh àite Oifis na Malairt Cothromaiche.
Tha Mgr MacFhionghain a' gearan nach d' fhuair muinntir Uibhist an aon ìsleachadh ann am prìs a' chonnaidh 's a fhuair muinntir Steòrnabhaigh.
Mì-chiatach
Thuirt an Comh. MacFhionghain gu bheilear a' pàigheadh "co-dhiù 20sg a bharrachd" sna h-Eileanan a Deas airson peatrail agus dìosal.
"Tha e dìreach mì-chiatach. Tha sinn a' faicinn anns a' phàipeir gu bheil an connadh air Tìr-Mòr a' tuiteam 's a' tuiteam 's a' tuiteam, 's ann an seo, tha e a' dol suas fad an t-siubhail, no a' fuireach san aon àite. Chan eil e a' tuiteam idir.
"Ged a bha Ofgem againn an-uiridh, cha do dh'innis iad sian dhuinn, chan fhaca iad sian ceàrr.
"An àite iadsan tighinn chun na h-eileanan iad fhèin - agus chitheadh iad len sùilean fhèin dè tha tachairt - tha iad ag iarraidh air daoine sgrìobhadh thuca agus innse dè tha ceàrr. Tha sin ceàrr," bheachdaich Mgr MacFhionghain.
Iomairt
Bhon a thòisich iomairt anns a' cheann a tuath, ann an Leòdhas 's na Hearadh, tha prìsean air tuiteam gu mòr.
Na bu tràithe air a' bhliadhna, dhearbh Ùghdarras na Farpais agus nam Margaidhean gun robh a' chompanaidh Certas air geallaidhean a bharrachd a thoirt seachad gus prìsean connaidh nas cothromaiche a stèidheachadh sna h-Eileanan an Iar.
Ged a thàinig piseach aig tuath, tha coltas nach do thachair an leithid na h-Eileanan mu Dheas.
"Chan eil e a' tachairt an seo idir idir. An-dràsta 's a-rithist, chì thu e a' dol sìos rud beag, ach an uair sin tha e a' tilleadh suas a-rithist. Tha rudeigin fada, fada ceàrr," thuirt Mgr MacFhionghain.
Mì-chothromach
Bheachdaich an Comhairliche cuideachd gur ann a bu chòir prìs a' chonnaidh a bhith nas àirde air Tìr-Mòr: "Chanainn-sa gun robh còir aig a' phrìs a bhith nas daoire air Tìr-Mòr, 's gum fàgadh daoine bhuapa na càraichean.
"Feumaidh sinn, anns na h-Eileanan, na càraichean, cha dèan sinn às an aonais idir."


text:
Naidheachdan 11:00m
12 An Dùbhlachd 2016 Ùraichte aig Ùraichte aig
Drabastachd
Dh'iarr buidheann a tha a' riochdachadh feadhainn a dh'fhulaing air Riaghaltas na h-Alba an rannsachadh mu dhrabastachd an aghaidh cloinne ann an cùram a leudachadh gu ball-coise agus roinnean eile. An-dè thuirt Leas-Phrìomh Mhinistear na h-Alba, John Swinney, gum bu chòir do Chomann Ball-Coise na h-Alba rannsachadh farsaing a dhèanamh air na casaidean sin. Ach tha a' bhuidheann iomairt, White Flowers Alba, ag ràdh gur e an Riaghaltas a bu chòir gluasad air a' chùis.
Ceannairc
Chaidh sianar a chur an grèim ann an diofar sgìrean de Shasainn anns a' mhadainn an-diugh fo amharas gun robh iad ri ceannairc. Chuir poilis ceathrar an grèim ann an Derby, aon duine ann am Burton on Trent agus aon bhoireannach ann an Lunnainn.
Casg
Thèid òrdugh ag iarraidh casg air buidhinn na làimhe deise, National Action, mu choinneimh buidheann de Bhuill-Phàrlamaid an-diugh. Tha Achd na Ceannairc a' cur casg mu thràth air mu 70 buidheann ach 's e National Action a' chiad bhuidheann bhon làimh dheis a bhiodh air an liosta sin. Thuirt Rùnaire na Dùthcha, Amber Rudd, gur e buidheann nuadh-Natsach a th' ann an National Action agus gu bheil dleastanas oirrese dìon a chur air tèarainteachd na coimhearsnachd agus na dùthcha.
Gràin-Cinnidh
Tha Riaghaltas na Rìoghachd Aonaichte a' dol a ghabhail ri mìneachadh oifigeil air dè dìreach a th' ann an gràin-cinnidh agus dìmeas air Iùdhaich. Sgrìobh an cathrannas, International Holocaust Remembrance Alliance, am mìneachadh oifigeil ris am bi an Riaghaltas a' gabhail.
Brexit
Bheir luchd-iomairt a' riochdachadh dhaoine à dùthchannan eile anns an Aonadh Eòrpach, a tha a' fuireach ann am Breatainn, litir gu Sràid Downing an-diugh ag iarraidh gealltanais gum faod iad fuireach anns an dùthaich seo an dèidh Brexit. Tha an Riaghaltas ag ràdh nach dèan iad sin gus am faigh iad an aon seòrsa gealltanais do Bhreatannaich a tha a' còmhnaidh ann an dùthchannan eile anns an EU.
Cosla
Thuirt Caidreachas nan Ùghdarrasan Ionadail, Cosla, gum bi sgrios ann ma thèid an còrr airgid a thoirt far buidseat nan comhairlean. Tha ceannardan comhairle a' coinneachadh a-màireach, mus tèid innse dhaibh Diardaoin dè an t-suim airgid a bhios iad a' faighinn bhon Riaghaltas. Thuirt Riaghaltas na h-Alba gu bheil iad a' dèiligeadh gu cothromach ris na comhairlean.


text:
Aonaran
B' e aonaran cuideigin a bhios a bhios a’ fuireach na aonar, agus a bhios a’ cumail air falbh bho dhaoine eile. B' e cèile-dè aonaran.
An t-aonaran ann an litreachas[deasaich | deasaich an tùs]
- Sgrìobh Iain Mac a’ Ghobhainn nobhaileag den t-ainm An t-Aonaran
- Ann an “Also sprach Zarathustra”, tha Zarathustra na aonaran aig toiseach an leabhair.
- Tha “Steppenwolf”, anns an nobhail den aon ainm le Hermann Hesse na sheòrsa aonaran neo-oifigeil.
- Bha Ìosa (agus cuid den fàidhean eile sa Bhìoball) na aonaran airson 40 làithean.


text:
Renium
'S e eileamaid cheimigeach a tha ann an renium le samhla Re agus àireamh atamach 75.
'S e meatailt trastach trom agus tearc a tha ann.
Eachdraidh[deasaich | deasaich an tùs]
Ann an 1925 dh'aithris Walter Noddack, Ida Tacke, agus Otto Berg gun do lorg iad eileamaid nuadh ann an columbait agus clach-phlatanum. Ann an 1928 rinn iad 1 g de renium bho 660 kg de mhoilibdeanait. Dh'ainmich iad e air an ainm Laidinneach Rhenus son an Rhein, abhainn fhad anns a' Ghearmailt.
Cleachdadh[deasaich | deasaich an tùs]
Cleachdar renium ann an aloidhean son einnseanan-steall agus ann an catailis airson ath-leasachadh peatrail.


text:
Feasgar Diluain chuala mi guthan ag èigheachd. Sa chiad dol a-mach smaoineach mi gu robh faisg air làimh a bha iad ach thuig mi gu robh iad taobh thall a’bhaile. Chuala mi ‘Sarko Facho’ gu math soilleir. Bha an ògridh a’ togail fianais an aghaidh a’ chinn-suidhe uìr. An ath latha chaidh mi dhan bhaile agus chunnaic mi an sgrìos a rinn iad. Bhris iad uinneagan gu leòr agus losg iad sgudal siud ‘s a seo. A' deanamh deiseil airson caismeachd Buaidh caismeachd eileLatha-fèille ach latha dìreach mar latha sam bith eile airson an tè seo
‘S e latha-fèille a bh’ ann an dè ‘Latha buaidh ann an Eòrpa’ agus chuir an stàit Frangach caismeachd air dòigh san dearbh àite a chruinnich na reubalaich. Brataichean Frangach an àite brataichean dubha. Bha fiù ‘s saighdearan gearmailteach an lathair agus tha sin sealltainn dhuinn dìreach dè cho math ‘s a tha am pròiseact Eòrpach a’ cumail a’ dol. Beagan nas anmoiche thòisich na reubalaich òga a chruinneachadh turas eile.
Beagan chadail


text:
- TIOTAL
- A Mhòrachd an Rìgh agus Mgr Sassoon air Mointeach Damhath (slaighd sgàinte)
- EXTERNAL ID
- GB1796_RAILWAYSLIDES_02_457
- ÀITE
- Damhath
- SGÌRE
- Crombail
- SIORRACHD/PARRAIST
- MOIREIBH: Crombail, Inbhir Ailein 's Àbhaidh
- DEIT
- 1900s
- LINN
- 1900an
- NEACH-FIOSRACHAIDH
- Taigh-tasgaidh is Gaileiridh Ealan Inbhir Nis
- AITHNEACHADH MAOINE
- 11640
- KEYWORDS
- rathaidean-iarainn
treanaichean
còmhdhail
rìoghalachd
monarcan
sealg
urchaireachd
eunadh
Bha Rìgh Eideard VII uamhasach dèidheil air sealg. Nuair a bhiodh an Righ air turas don Ghàidhealtachd, thadhladh e gu tric air Arthur Sassoon, màladair Loidse Thulachain airson urchaireachd nan cearcan-fraoich.
Nuair a bhiodh e a' fuireach ann an Tulchan, bhiodh an rìgh gu tric a' cur seachad latha ann an Caisteal nan Granndach, dachaidh Baintighearna Seafield far am biodh e ari urchaireachd air Mointeach Dhamhath.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Highland Photographic Archive


text:
- TIOTAL
- Raibeart Peutan agus Teàrlach Peutan
- EXTERNAL ID
- GAIRLOCHM_1481
- ÀITE
- neo-aithnichte
- NEACH-FIOSRACHAIDH
- Taigh-tasgaidh Dualchas Gheàrrloch
- AITHNEACHADH MAOINE
- 6909
- KEYWORDS
- portrait photograph
portrait photography
soldiers
World War I
World War One
First World War
Dealbh-camara de dhithis fhir ann an trusgan armailteach. Raibeart Peutan (gu cinnteach) agus Teàrlach Peutan (’s dòcha). Cha b’e bràithreana bh’ annta.
Bha an dithis à Ormasgaig agus bhàsaich an dithis anns a’ Chiad Cogadh. B’ e saighdear cumanta a bh’ ann an Raibeart ann an Forsa Bàrcachd Sealainn Nuadh. Dh’fhaodadh gun do rinn an saighdear eile seirbheis ann an Arm Chanada mar neach-rabhaidh.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Gairloch Heritage Museum


text:
- TIOTAL
- Feachd Cogaidh Rèiseamaid Albannach Lunnainn
- EXTERNAL ID
- GB1796_1999_116_13_XI
- ÀITE
- neo-aithnichte
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 11146
- KEYWORDS
- soldiers
piping
highland dress
kilts
trees
Ann an 1859 phàigh Comann Gàidhealach Lunnainn agus Comann Albannach Lunnainn airson Buidheann Saor-thoileach nan Gunnaichean a stèidheachadh. Air an ceann bha Fo-cheannard Còirneal, Iarla Elcho, a thàinig an uairsin gu bhith na Iarla Wemyss (Earl Wemyss agus March). Cho-dhùin e an cur ann an èideadh glas air sgàth nach biodh buaireadh ann mu thartain nan cinnidhean. Aig àm Cogadh Afraga a Deas chuir an Rèiseamaid saighdearan saor thoileach a shabaid còmhla ri na Gòrdanaich. Tha an t-urram "Afraga a Deas 1900-1902 air suaicheantas Rèiseamaid Albannach Lunnainn.
Rè a' chiad chogaidh b'e a' chiad Bhuidheann-catha de dh'Albannaich Lunnainn a' chiad Bhuidheann-catha de shaighdearan coise a chaidh a shabaid ri na Gearmailtich ann am Messines air an 31mh dhen Damhair 1914. Bha iad a'sabaid san Fhraing agus ann am Flanders fad a' chogaidh. Chaidh an dara Buidheann-catha a-null thairis ann an 1916. Bha iad san Fhraing, anns na Balcans agus ann am Palestine. Bha iad an làthair nuair a ghlacadh Ierusalem air an 9mh dhen Dubhlachd 1917.
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
- TIOTAL
- Liathach bho Loch a' Chlàir
- EXTERNAL ID
- PC_JMSTRACHAN_062
- ÀITE
- Liathach
- SGÌRE
- Loch Carrann
- SIORRACHD/PARRAIST
- ROS: A' Chomraich
- CRUTHADAIR
- JM Strachan
- NEACH-FIOSRACHAIDH
- J I R Martin
- AITHNEACHADH MAOINE
- 28918
- KEYWORDS
- liathach
loch a' chlàir
rothach
Is e Liathach aon de na cnuic as ainmeile an Toirbheartan. Tha i na laighe tuath air rathad A896 ann an iar-thuath Gàidhealtachd na h-Alba, agus tha dà stùc ann aig a bheil inbhe Rothach; Spidean a' Choire Lèith, an ear air a' phrìomh dhruim, agus Mullach an Rathain, aig ceann an iar na beinne.
Tha Liathach a' ciallachadh 'an tè liath' a dh'aindeoin agus gur e clach-ghainmhich dhearg Thoirbheartan a tha sa bheinn seo


text:
Leòdhasach an Tìr Chèin - text
Musíš se nejprve přihlásit. Pokud nemáš účet, tak se zaregistruj
tha mi fo mhulad bho sheòl mi
a Leòdhas, eilean mo ghràidh
far na dh'fhàg mi comunn na h-òige
is mo chàirdean uile ri tàmh
cha phill rium tuilleadh gach solas
's nach gòraich bh'agam nam phàisd'
mo chridhe air a lìonadh le dòrainn
's mo chomhnaidh thairis air sàl
mo chiabhag tha tana 's air liathadh
o' s cian bho dh'fhàg mi do bhagh
mo chridhe tha g'osnaich gad iargain
is m'iàrrtas tilleadh gach là
ged 's torrach am fearann 's fo chraobhan
cha luiginn fuireach na phàirt
bu mhath leam bhith trusadh nan caorach
's an fhraoch an eilean mo ghràidh
o nach robh mise far 'n iarrainn
an Siadair Iarach a' tàmh
far na dh'fhàg mi comunn bha rianail
aoidheil, carthannach, tlath
chan iarrainn a shonas gu sìorraidh
chan iarrainn solas gu bràth
ach dachaigh bhith agam na chrìochan
fo riaghladh na Athair na Slàint'
togaidh mi fhathast na siùil rithe
ma chaomhnas Dìa rium mo shlàint'
's gu faigh mi fom shealladh na stùcan
bha muirneach agam nam phàisd'
nuair ruitheas mo làithean san t-saoghal
b'e mo dhùrachd faighinn ann bàs
's mo chàradh an taic ri mo shìnnsir
's a ghlìb ri creagan na h-Àird
Roses and Tears
- Him Bò
- Turas an Ànraidh
- Don't You Go
- The Aphrodisiac
- Barra Clapping Song
- Seinneam Cliù nam Fear Ùr
- Òran Sùgraidh
- The Quimper Waltz
- Soldier Boy
- A' Ràcan a Bh' Againne
- Rose Cottage Reels
- Leòdhasach an Tìr Chèin
Capercaillietexty
- 1. Servant To The Slave
- 2. Ailein Duinn
- 3. Fear a' Bhàta
- 4. An t-Iarla Diùrach
- 5. An Eala Bhàn
- 6. Arrival Theme
- 7. Maighdeannan na h-Àiridh
- 8. Eilean a' Cheò
- 9. The Tree
- 10. Him Bò


text:
T sa Phàirc
Tha an cuirm-chiùil as motha ann an Alba air ais agus tha e a' toiseachadh a-nochd. Bidh siorrachd Peairt làn dhaoine an-diugh, a-màireach agus Didomhnaich. Abair spòrs a bhios ann, tha sinn an dùil. Leis an t-sìde mar a tha e an-dràsta, tha sinn an dòchas gum bi deagh teanta agus tòrr aodaich aig na daoine a tha a' dol ann. Nan robh sinne a' dol ann bho Sgleog, bhiodh sinn airson The Killers, The Kooks, Arcade Fire agus Kings of Leon fhaicinn gu mòr.
'S e meud na fèise an duileaghadas às motha le T sa Phàirc (agus na fèisean mòra eile). Tha an leithid de chòmhlan-ciùil ann nach b'urrainn dhut a h-uile còmhlan fhaicinn. Bhiodh agam ri taghadh a dhèanamh gus an fheadhainn as fhèarr leam fhaicinn ach fiu 's leis a' ghearran seo, cha bhithinn ag ràdh "no" gu tiocaid an-asgaidh nan robh fear agam!
Bidh sibh a' faighinn barrachd fiosrachaidh mun T sa Phàirc an seo.


text:
A' cur smachd air galairean ospadail
Stèidhichidh NHS na Gàidhealtachd buidheann a bhios a' coimhead gu sònraichte ri targaidean a choileanadh a thaobh smachd a chumail air galairean.
Bidh iad a' coimhead gu seachd-àraid air Clostriduim Difficile agus Staphylococcus aureus, galairean a th' air duilgheadasan mòra adhbharachadh ann an ospadail na Gàidhealtachd.
Tha na galairean air uàrdan a dhùnadh ann an ospadail gu tric.
Thèid na planaichean fhoillseachadh aig coinneamh den bhòrd-stiùiridh an-diugh, far an tèid innse cuideachd mu staid-ionmhais na buidhne, a th' air a dhol còrr is ceithir millean not thairis air am buidseat.


text:
- TIOTAL
- Bothan cìobair Phreasmhurchrach
- EXTERNAL ID
- AB_HFM_BOTHY_01
- ÀITE
- Baile Ùr an t-Slèibh
- SGÌRE
- Bàideanach
- SIORRACHD/PARRAIST
- INBHIR NIS: Ceann a' Ghiùthasaich 's Innis
- DEIT
- 28 Sultain 2007
- CRUTHADAIR
- Jamie Gaukroger
- NEACH-FIOSRACHAIDH
- Am Baile
- AITHNEACHADH MAOINE
- 317
- KEYWORDS
- caoraich
cìobaireachd
A' coimhead air aghaidh Both Phreasmhuchrach, a tha a-nis aig Taigh-tasgaidh na Gàidhealtachd. Chaidh a thogail an toiseach tràth anns na 1900an aig Preasmuchrach faisg air Dail Chuanaidh le mu 65 maidean rèile a bha air an ath-chuartachadh. Tha stòbh iarainn, leabaidh le clòsaid, ciste fhiodh agus òrd agus sèithear anns a' phrìomh sheòmar. Tha an dàrna seòmar a-nis air a chleachdadh mar àite taisbeanaidh ach bhiodh e air a chleachdadh mar sheòmar-cadail, 's dòcha, do dhaoine a bhiodh a' rùsgadh chaorach as t-samhradh agus a bhiodh a' fuireach còmhla ris a' chìobair san ùine sin


text:
- TIOTAL
- Am Bloigh Beag le Beannachd
- EXTERNAL ID
- HC_GAELICSTORYTAPE_005
- DEIT
- 1997
- LINN
- 1990an
- CRUTHADAIR
- unknown
- NEACH-FIOSRACHAIDH
- Comhairle na Gàidhealtachd
- AITHNEACHADH MAOINE
- 2336
- KEYWORDS
- beul aithris
sgeulachdan
stòiridhean
Gàidhlig
seanchas
claistinneach
Tha an sgeulachd seo air a clàradh sa Ghàidhlig agus 's e eadar-theangachadh gu Beurla a leanas an seo.
Am Bloigh Beag le Beannachd.
Bha siud ann o chionn fhada an t-saoghail bean bhochd aig an robh triùir nighean.
Latha dhe na làithean thuirt an tè bu shine ri a màthair, "Tha e cho math dhòmhsa a bhith a' falbh a-nise a dh'iarraidh an fhortain."
"Ma tha thusa a' cur romhad sin a dhèanamh," thuirt a màthair, "deasaichidh mise bonnach a bheir thu leat."
An uair a bha am bonnach deiseil thuirt a màthair ris an nighinn, "Dè as fheàrr leat - am bloigh beag agus mo bheannachd no am bloigh mòr agus mo mhallachd?"
"Gabhaidh mi," fhreagair an nighean, "am bloigh mòr agus ur mallachd."
Fhuair ise an rud a roghnaich i. Mach a ghabh i, gu math sunndach, agus lean i oirre a' coiseachd fad an latha. Am beul na h-oidhche agus i air a sàrachadh le sgìths is acras shuidh i ann am fasgadh gàrraidh a dh'ithe a' bhonnaich. Cho luath 's a thòisich i ga ithe nach ann a nochd dà chuilean dheug agus eòin bheaga an adhair agus chruinnich iad timcheall oirre.
"Nach toir thu dhuinn pàirt dhen a' bhonnach?" dh'fhaighnich iad.
"Gu dearbha fhèin cha toir, a bheathaichean grànda," fhreagair ise, "'s ann a tha e beag gu leòr dhomh fhìn."
"Biodh ar mallachd agadsa," thuirt iadsan uile, "ach 's e mallachd do mhàthar as miosa dhut air fad."
Cha do chuir am bloigh bonnaich leth dhen acras dhith ach co-dhiù dh'èirich i agus dh'fhalbh i a-rithist. An ceann greise chunnaic i taigh beag fada bhuaipe ach ged a bha e fada bhuaipe cha robh ise fada ga ruighinn. Cho luath 's a ràinig i e, thug i gnogadh cruaidh air an doras.
"Cò tha muigh an siud?" dh'èigh cuideigin a-staigh.
"Tha deagh shearbhanta ag iarraidh maighstir," fhreagair ise.
"Sin dìreach a tha a dhìth òirnne," thuirt an guth a-staigh. "Thig a-steach an seo gu faic sinn thu." Chaidh a fasdadh gun dàil. An obair a bha gu bhith aice 's e a bhith a' caithris a h-uile oidhche, fad na h-oidhche, bràthair bean-an-taighe, agus e fo gheasan. An tuarasdal a bha gu bhith aice 's e peic òir agus peic airgid. Ach a bharrachd air a sin bha aice de chnothan mar a bhriseadh i, de shnàthadan mar a chailleadh i, de shnàth mar a dh'fhuaigheadh i, de choinnlean mar a loisgeadh i, leabaidh le sìoda uaine foidhpe agus air a h-uachdar agus cothrom cadail fad an latha.
A' chiad oidhche, an uair a bha i a' cumail faire nach ann a thuit an cadal oirre. Thàinig bean-an-taighe, a bana-mhaighstir, a-steach agus bhuail i an slachdan draoidheachd oirre. Thuit ise na clostar, mar gum biodh i marbh, agus chaidh a tilgeil a-mach gu cùl an taighe.
Latha dhe na làithean thuirt an dàrna nighean ri a màthair, "Saoil nach fheàrr dhomh fhìn a-nise mo phiuthar a leantainn agus falbh a dh'iarraidh an fhortain?"
"Mas e sin a tha fainear dhut a dhèanamh 's ann as fheàrr dhòmhsa bonnach a dheasachadh airson do thurais."
Rinn ise sin, mar a rinn i roimhe. Dh'iarr an dàrna nighean am bloigh mòr agus mallachd a màthar na chois, dìreach mar a rinn a piuthar roimhpe, agus thachair dhìse dìreach mar a thachair da piuthair.
Mu dheireadh, thuirt an nighean a b' òige ri a màthair, "Saoil nach fheàrr dhòmhsa a-nise mo pheathraichean a leantainn agus a dhol a dh' iarraidh an fhortain?"
"Mas e sin a tha fainear dhutsa a dhèanamh," fhreagair a màthair, "deasaichidh mise bonnach airson an turais agad."
An uair a bha am bonnach bruich, dh'fhaighnich a màthair dhen an nighinn dè a b' fheàrr leatha, am bloigh beag agus beannachd a màthar no am bloigh mòr le a mallachd. Ròghnaich ise am bloigh beag agus a beannachd, agus thog i oirre air a turas. Bha i a' coiseachd fad an latha agus bha i air a sàrachadh leis an sgìths agus leis an acras. Am beul na h-oidhche shuidh i ri fasgadh gàrraidh a dh' ithe na thug i leatha dhen a' bhonnach, 's cha bu mhòr sin.
Mar a thachair roimhe, nochd an dà chuilean dheug agus eòin bheaga an adhair agus chruinnich iad timcheall oirre.
"An toir thu dhuinne pàirt dhen a sin?" dh'fhaighnich iad.
"Is mise a nì sin, a bheathaichean bòidheach," fhreagair ise, "tha gu leòr an seo dhuinn air fad!"
Thug i dhaibhsan an cuid dhen bhonnach. Dh' ith iad uile an cuid agus fhuair iad fhèin agus ise an leòr.
Theann iad an uair sin faisg oirre agus chum iad blàth i fad na h-oidhche.
An uair a thàinig a' mhadainn thog i oirre a-rithist agus an ceann greise chunnaic i taigh beag fada bhuaipe. Ged a bha e fada bhuaipe cha robh ise fada ga ruighinn. An uair a ràinig i an taigh bhuail i an doras gu cruaidh.
"Cò tha muigh an siud?" dh'èigh cuideigin a-staigh.
"Tha deagh shearbhanta ag iarraidh maighstir," fhreagair ise.
"Sin dìreach a tha a dhìth òirnne," thuirt an guth a-staigh. "Thig a-steach an seo 's gu faic sinn thu."
Chaidh a fasdadh gun dàil. An tuarasdal a bha gu bhith aice 's e peic òir agus peic airgid. Ach a bharrachd air a sin bha aice de chnothan mar a bhriseadh i, de shnàthadan mar a chailleadh i, de mheurain mar a tholladh i, de shnàth mar a dh'fhuaigheadh i, de choinnlean mar a loisgeadh i, leabaidh le sioda uaine foidhpe agus air a h-uachdar. An obair a bha gu bhith aice 's e bhith a' caithris bràthair do bhean-an-taighe a bha fo gheasan.
Shuidh i a' cumail faire air an duine mharbh, agus a' fuaghal. Air a' mheadhan-oidhche dhùisg esan agus rinn e airson èirigh.
"Mura laigh thu sios sa mhionaid, bheir mi buille dhut leis a' bhata seo," thuirt ise.
Laigh e sios ach an ceann greiseag dh'èirich e a-rithist air uilinn. Dh'èirich e an treas turas agus thug ise buille chruaidh dha leis a' bhata. Ma thug, lean am bata ris an duine, lean an làmh aicese ris a' bhata, agus a-mach a ghabh iad.
Lean iad orra gus an robh iad a' dol tro choille. Mar a b' ìosal dhìse, b' àrd dhàsan agus mar a b' àrd dhìse b' ìosal dhàsan. Bha na cnothan a' cur nan sùilean asda agus na h-àirnean a' toirt nan cluasan dhiubh; ach mu dheireadh thall fhuair iad tron choille. An dèidh dhaibh faighinn a-mach às a' choille thill iad gu taigh a maighstir. Fhuair ise am peic òir agus am peic airgid. Fhuair i cuideachd ìocshlaint a shuath i ri a dà phiuthair, agus thug i beò iad a-rithist. Thill iad dhachaigh nan triùir, agus tha iad beò fhathast - mur do chaochail iad!
Tha an sgeulachd seo bho chruinneachadh a tha ri fhaotainn air teip agus anns an leabhar 'Am Bloigh Beag le Beannachd'


text:
Cus taighean anns an t-Slac Bhuidhe?
Tha dragh air fear de chomhairlichean Inbhir Nis gum bi cus taighean ann an sgìre an t-Slaic Bhuidhe dhen bhaile.
Tha obair air tòiseachadh mu-thràth airson 60 taigh agus àite-bìdhe ùr faisg air bùth mhòr Asda ach, ma thèid cead a thoirt do phlanaichean luchd-leasachaidh, dh'fhaodadh 200 taigh a bhith ann uile gu lèir.
Tha dragh air a' Chomh. Coinneach Gowans ge-tà mun bhuaidh a bheireadh seo air sgoiltean a' bhaile a tha mu-thràth glè fhaisg air a bhith làn.
Tha e cuideachd ag ràdh gum feumar smaoineachadh air na goireasan eile a bhios a dhìth ma tha barrachd taighean na bha dùil gu bhith air an togail ann an aon sgìre dhen bhaile.


text:
CnES "a' cur airgid ro bheatha dhaoine" a rèir chomhairliche
Feumaidh Comhairle nan Eilean Siar coimhead a-rithist air a' phoileasaidh gun cuid de rathaidean sna h-Eileanan a shaileadh, a rèir fhir de Chomhairlichean Leòdhais.
Tha Dòmhnall "Cudig" MacLeòid ag ràdh gum fàg am poileasaidh clann fadalach airson na sgoile, 's daoine nach fhaigh a dh'obair ann an àm.
Tha e ag ràdh gun tèid fhàgail air a' Chomhairle gu bheil iad a' cur airgid ro bheatha dhaoine.
"'S e poileasaidh a rinn iad anns a' Gheamhradh a chaidh mus tàinig a' Chomhairle seo ri chèile, agus tha iad a' cumail dlùth ris a' phoileasaidh sin," thuirt e.
"Far a bheil na prìomhachasan aca 1 agus 2, agus an Taobh Siar gu lèir, 's e Prìomhachas 2 a th' ann.
"Tha sin a' fàgail tòrr dhaoine a' dol a dh'obair, 's clann a' dol dhan sgoil agus na rathaidean gun salainn no càil orra.
"Tha là a' dol a thighinn 's dòcha a chailleas cuideigin am beatha ri linn 's nach eileas a' cur salainn air na rathaidean," thuirt e.
Tha a' Chomhairle air gearraidhean mòra a chur an sàs thairis air a' bheagan bhliadhnaichean a dh'fhalbh, agus iad an-dràsta a' cumail co-chomhairleachaidh mu ghearraidhean a bharrachd, luach £6m, a dh'fheumas iad a chur an sàs thairis air an ath dhà bhliadhna.
Chaidh labhraiche bhon Chomhairle às àicheadh gu bheil iad a' cur sàbhaladh airgid air thoiseach air beatha dhaoine.
Thuirt iad gu bheil poileasaidh sailidh na Comhairle air fhoillseachadh gu poblach, 's gun gabh a choimhead le duine sam bith.
Thuirt iad gu bheileas a' toirt comhairle do dhaoine a bhith cùramach san dòigh anns a bheil iad a' dràibheadh.


text:
- TIOTAL
- Carbaidean Taobh Siar na Gàidhealtachd
- EXTERNAL ID
- Z_QZP40_179A_30
- ÀITE
- Taobh Siar na Gàidhealtachd
- LINN
- 1860an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 8916
- KEYWORDS
- carbadan
busaichean
rathaidean
rèilean
bàtaichean-smùide
clàran-ama
Carbaidean Taobh Siar na Gàidhealtachd
Clàran-ama Carbaidean Taobh Siar na Gàidhealtachd air an toirt o 'Black's Guide Book Advertiser, 1865' ann an 'Guide to the Highlands and Wester Islands of Scotland including Orkney and Zetland' leabhar 3 (4mh clò-bhualadh) le Seòras agus Peadar MacAnndrais. Tha na clàran-ama a' sealltainn shlighean airson 'A' Ghearastain agus Cinn a' Ghiùthsaich', 'An t-Òban agus Rubha Aird Driseig', 'An t-Òban agus Loch Laomainn', 'An Gearastan, an t-Òban, Baile Chaolais agus Loch Laomainn', 'an t-Òban, Inbhir Aora agus an Tairbeart (Loch Laomainn)' còmhla ri 'Cuairt nas Fhaide' a' toirt a-steach Loch Obha, an t-Òban agus Bealach Mheileairt. Tha gach carbad a' ceangal ri bàta-smùide no rèile


text:
- TIOTAL
- Tairbeart na Hearadh
- EXTERNAL ID
- PC_PRISCUS_SCO6055
- ÀITE
- An Tairbeart
- SGÌRE
- Na Hearadh
- SIORRACHD/PARRAIST
- INBHIR NIS: Na Hearadh
- LINN
- 1890an
- CRUTHADAIR
- George Washington Wilson
- NEACH-FIOSRACHAIDH
- Mark Butterworth - Priscus
- AITHNEACHADH MAOINE
- 29589
- KEYWORDS
- George Washington Wilson
Lochlannais
bàtaichean fada
bailtean
tuineachadh
calachan
aiseagan
clò
Tha Tairbeart na Hearadh ri fhaicinn san dealbh seo. Chaidh a thogail leis an fhear-chamara Seòras Washington Wilson (1823-93) a bha a' fuireach ann an Obar Dheathain agus a rinn tòrr siubhail ann an Alba agus thall thairis, a' togail dhealbhan na tìre agus rùm-dorch so-thogail aige. Thog e dealbhan den Bhanrigh Bhictoria agus thug ise dha coimisean gus togail Bhaile Mhoireil a chlàradh.
'S e an Tairbeart am baile as motha sna Hearadh. Tha an t-ainm a' tighinn bhon Lochlannais airson "tarraing bàta" agus a' buntainn ris an rubha chaol a tha a' sgaradh Loch an Tairbeairt an Ear agus an Iar, a tha, cha mhòr, a' roinn na Hearadh gu Deas is gu Tuath ann an dà eilean, rubha far an gabhadh bàta fada draghadh tarsainn. Tha a' chuid as motha den bhaile, a chaidh a stèidheachadh bho thùs na bhaile iasgaich, na shuidhe air an Loch an Ear far a bheil cala, ceann-uidhe aiseag Ùig an Eilein Sgitheanaich agus àite reic airson gnìomhachas a' Chlò Hearaich


text:
Ceist mu ospadal ùr
5 An t-Samhain 2014 Ùraichte aig Ùraichte aig
Chuir Seirbheis Slàinte na Gàidhealtachd dìon air mar a làimhsich iad co-chomhairleachadh phoblach air càite am bu chòir ospadal ùr an Eilein Sgitheanaich 's Loch Aillse a stèidheachadh.
Tha luchd-iomairt ann an ceann a tuath an eilein mì-thoilichte mu mar a chaidh an t-Ath Leathann a mholadh mar an làraich a bu fhreagaraiche.
Tha iad a-nis ag iarraidh ath-sgrùdadh neo-eisimealach air a' chùis agus fiu 's a' bagairt a dhol gu lagh.


text:
- TIOTAL
- HR 126 'Loch Tummel' a' ruighinn Baile an Luig
- EXTERNAL ID
- PC_HRS_STATIONS_001_150
- ÀITE
- Baile an Luig
- SGÌRE
- A' Ghàidhealtachd / Siorrachd Pheairt
- SIORRACHD/PARRAIST
- PEAIRT: Lad an Ràtha
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 26882
- KEYWORDS
- stèiseanan rèile
Tha an dealbh camara seo a' sealltainn locomotaibh Rèile na Gàidhealtachd 'clas Loch', HR 126 'Loch Tummel' a' ruighinn Baile an Luig air trèana a' dol gu deas. Chaidh a h-àireamhachadh 14386 leis an LMS agus lean i ann an seirbheis gus an deach a toirt a-mach à seirbheis san Lùnastal 1938.
B' e stad air prìomh loidhne Rèile na Gàidhealtachd a bh' ann am Baile an Luig. Dh'fhosgail an stèisean san Ògmhios 1863 agus dhùin i ann an 1965.


text:
Helium
Is e eileamaid cheimigeach a tha ann an helium,[2] no hilium[3] no heillium[4] le samhla He agus àireamh atamach 2.
'S e gas uasal a tha ann is cha urrainn do dh'ataman helium iom-obrachadh còmhla ri ataman eile. Tha dà iosatòpaichean seasmhach aig helium, 3He is 4He. 'S e an iosatòp as cumanta anns a' chruinne-cè a tha ann an 4He.
Fo 2.7 K a theothachd tha helium-4 a' toirt na os-lionn. Tha e a' sruth gun lùth-suathaidh agus 's urrainn dha a theàrnadh à soithichean. Tha a' theothachd os-lionn de helium-4 nas àirde na helium-3 air sgàth 's gur e boson a tha ann an ataman de helium-4. Feumaidh ataman de helium-3 paidhreachadh mus do ghiùlaineas iad mar bhosonan air sgàth 's gur e fermionan a tha annta.
Eachdraidh[deasaich | deasaich an tùs]
Ann an 1868 lorg dà reul-eòlaiche, Jules Janssen anns a' Fhraing agus Norman Lockyer ann an Sàsainn, loidhne ùr anns an speactram na grèine rè dubhraidh na grèine. Rinn iad a' bheachd-bharail gun tàinig an loidhne à eileamaid ùr. Tha an t-ainm "helium" a' dol às a' Ghreugach ἥλιoς, a tha a' ciallachadh "grian".
Ann an 1895 lorg dà cheimigear Suaineach, Per Teodor Cleve agus Nils Abraham Langlet, helium fhèin ann an clach-uranium.
Ann an 1908 rinn Heike Kamerlingh Onnes helium lionnach.
Cleachdadh[deasaich | deasaich an tùs]
Cleachdar helium ann an sganairean MRI agus ann am bailiùnaichean.
Iomraidhean[deasaich | deasaich an tùs]
- ↑ “Standard Atomic Weights”. Commission on Isotopic Abundances and Atomic Weights. Air a thogail 27mh dhen Chèitean 2017.
- ↑ “helium”. An Seotal. Air a thogail 27mh dhen Chèitean 2017.
- ↑ Robertson, Boyd ⁊ MacDonald, Ian (2004): Gaelic Dictionary. Hodder Education. ISBN 978-0-340-75341-5.
- ↑ Scannell, Kevin P. (2 Meitheamh 2016): “Foclóir Gàidhlig-Gaeilge”, td. 86.


text:
Love and Music Will Endure - Liz MacRae Shaw
Seo nobhail eachdraidheil a tha stèidhichte air beatha Mairi Mhòr nan Òran, bana-ghaisgeach poilitigeach agus cultarach nan Gàidheal. Tha na h-òrain aig Màiri fhathast mar phàirt mhòr dhe shaoghal òrain Ghàidhlig an latha an-diugh agus thug faclan a h-òrain brosnachadh gu strì nan croitearan anns an 19mh linn. Tha an nobhail seo a’ coimhead gu dlùth air mar a chaidh a’ bhan-Sgitheanach seo na boireannach a bhiodh a’ seasamh an àird airson nan Gàidheal.
Urras Leabhraichean nan Eilean, 2013
£8.99


text:
Madaidhean-allaidh gus tilleadh?
Tha fear le oighreachd ann an ceann a tuath na h-Alba am beachd madaidhean-allaidh agus mathain a thilleadh chun na Gàidhealtachd taobh a-staigh trì bliadhna.
Tha Pòl Lister, a fhuair milleanan bhon chompanaidh àirneis MFI, am beachd 20,000 heactair a chur an dara taobh air Oighreachd Aladail, a tha faisg air an Àird Ghaoithe ann an Cataibh, airson mu dhusan madadh-allaidh an toiseach.
Chaidh madaidhean-allaidh à bith air a' Ghàidhealtachd bho chionn linntean, ach tha cuid de eòlaichean taiceil am beachd an toirt air ais.
Thuirt iad gum faodadh am plana planntrais is eòin, a tha an-dràsta a' fulang seach gu bheil fèidh cho paillt, a chuideachadh.


text:
Naidheachdan 11:00m
6 Am Faoilleach 2014 Ùraichte aig Ùraichte aig
Gearraidhean
Thuirt an Seansalair, Seòras Osborne, gum feum £25bn eile de ghearraidhean a bhith ann, an dèidh taghadh coitcheann na h-ath-bhliadhna air'son dèiligeadh ri fiachan na dùthcha. Thuirt Mgr Osborne, aig òraid ann am Birmingham, gun tèid dìon air peinsean na stàite, ach gum feum gearraidhean a chur an sàs, gu h-àraidh ann am buidseat nan sochairean.
Misneachd
Tha rannsachadh am measg chompanaidhean ag ràdh gu bheil mòran dhiubh gu math misneachail mun bhliadhna a tha romhpa. Tha an rannsachadh a rinn Banca Lloyds ag ràdh gu bheil misneachd aig an ìre as àirde ann am 20 bliadhna, le mòran chompanaidhean a' sùileachadh tuilleadh obrach, reic agus prothaid.
Tubaist heileacoptair
Thòisich rannsachadh tubaist bhàsmhor ann an Obar Dheathain air tubaist heileacoptair Super Puma sa Chuan a Tuath bho chionn còig bliadhna. Chaill 16 duine am beatha nuair a thàinig an heileacoptair a-nuas mu 12 mìle an ear-thuath air Ceann Phàdraig anns a' Ghiblein ann an 2009. Sheall rannsachadh aig an àm sin gur e an gear box a bu choireach. Tha feadhainn a chaill chàirdean a' gearain mun ùine a thug e rannsachadh a chumail.
Nicola Sturgeon
Iarraidh Leas-Phrìomh Mhinistear na h-Alba, Nicola Sturgeon, an-diugh air luchd-taic an aonaidh tuilleadh fiosrachaidh a thoirt seachad mu phlanaichean airson tuilleadh chumhachdan a thoirt do Phàrlamaid na h-Alba. Tha feadhainn a tha an aghaidh neo-eisimeileachd ag ràdh ge-tà, nach eil i ach a' feuchainn ri aire a tharraing air falbh bho laigse ann am planaichean an SNP.
Droch shìde
Tha rabhadh aig Oifis na Sìde air tuilleadh droch aimsir an-diugh, a' chuid as miosa dhe ann an Sasainn, le tuinn mhòr agus gaoth mhòr air an cùlaibh a' fàgail sgìrean ann an cunnart bho thuiltean. Tha aon rabhadh ann mu thuiltean a dh'fhaodadh beatha dhaoine a chur ann an cunnart, ann an Dorset. Tha 10 sgìrean ann an Alba fhathast fo rabhadh mu thuiltean.
Cala Ulapuil
Tha obair a' tòiseachadh air cala Ulapuil an-diugh, ga leasachadh airson bàt'-aiseig ùr Steòrnabhaigh, a thòisicheas air an t-slighe anns an Lùnastal. Thèid an cidhe a leudachadh agus thèid ionad ùr a thogail do luchd-siubhail.